Noble Quran - Ўзбек - Sura: 54 - IslamHouse Reader\n54 - Qamar surasi ()\n(1) 1. (Қиёмат) соати яқинлашиб қолди ва ой ҳам бўлинди.\n(2) 2. Агар улар (Қурайш кофирлари Муҳаммад алайҳис-салоту вас-саломнинг ҳақ пайғамбар эканликларига далолат қиладиган) бирон оят-мўъжиза кўрсалар (ҳам у пайғамбарга иймон келтириш ўрнига) юз ўгирурлар ва «(Бу) ҳар доимги сеҳр-ку!», дерлар.\nИ з о ҳ. Жуда кўп саҳобалар томонидан ривоят қилинишича, Макка кофирлари Пайғамбар алайҳис-салоту вас-саломга: «Агар сен чин пайғамбар бўлсанг, бизларга анави ойни иккига бўлиб бер-чи», дедилар ва агар у зот шу ишни қила олсалар, иймон келтиришларини айтишди. Ўшанда ой тўлган кеча эди. Шундан сўнг Расулуллоҳ Парвардигорига илтижо қилиб, фазлу марҳаматини дариғ тутмаслигини ёлвориб сўраган эдилар, баногоҳ тўлин ой қоқ ўртасидан бўлиниб, ярми Сафо тоғи устида, ярми эса унинг рўбарўсидаги Қайқаон тоғи устида пайдо бўлди. Бу мўъжизани кўриб турган мушриклар: «Муҳаммад бизларни сеҳрлаб қўйди. Майли, у ҳамма одамларни сеҳрлай олмайди-ку, бу ерда ҳозир бўлмаган кишилардан сўраймиз», дедилар. Мана шу пайтда Маккага кириб келган карвон аҳлидан сўрашган эди, улар ҳам йўлда келишаётганида ойнинг иккига бўлинганини кўрганларини айтдилар. Лекин Абу Жаҳл (Жоҳил — нодонларнинг отаси) лақабли бир мушрик бошлиқ кофирлар «Бу ҳар доимги сеҳрлардан бири», деган гапдан нарига ўтмадилар. Шунда юқоридаги оятлар нозил бўлди.\n(3) 3. Улар (пайғамбарни) ёлғончи қилдилар ва ҳавойи нафсларига эргашдилар. — Ҳар бир иш (ўз) жойини топгувидир (яъни, гарчи кофирлар юз ўгирсалар-да, бу ҳақ дин Ер юзида қарор топур).\n(4) 4. — Ҳолбуки, уларга (илгари ўтган кофирларнинг) хабарларидан иборат бир нарса келдики, унда (куфру залолатдан) тийилиш (лозим эканлигини уқтиргувчи ибратлар) бор эди.\n(5) 5. Етук ҳикмат келдики, (унда куфру залолатдан тийилиш лозим эканлигини уқтиргувчи ибратлар бор эди). (Лекин улар ўзларининг куфрларидан тийилмадилар). Бас, (уларга ҳеч қандай) огоҳлантириш фойда бермас!\n(6) 6. (Эй Муҳаммад алайҳис-салоту вас-салом), энди сиз улардан юз ўгиринг! Чорлагувчи (Исрофил фаришта) нотаниш бўлган бир нарсага (яъни, Қиёматдаги кофирлар учун даҳшатли ҳисоб-китобга) чорлайдиган Кунда;\n(7) 7. Улар (кофирлар) кўзлари (қўрқувдан) қуйига боққан ҳолларида гўё ёйилган чигирткалар каби, қабрларидан чиқиб келурлар!\n(8) 8. Чорлагувчи томонига шошганларича кетар эканлар, у кофирлар «Бу оғир кундир», дерлар.\n(9) 9. Улардан (Макка кофирларидан) илгари Нуҳнинг қавми ҳам (уни) ёлғончи қилган эди. — Улар Бизнинг бандамиз (Нуҳ)ни ёлғончи қилишиб: «(У) бир мажнун», дедилар ва у (ўз пайғамбарлик вазифасини адо этишдан) тўсиб қўйилди.\n(10) 10. Шунда у Парвардигорига: «Мен (у кофир қавмимдан) мағлубдирман. Ўзинг ёрдам қилгин», деб дуо-илтижо қилган эди.\n(11) 11. Биз осмон дарвозаларини (тинимсиз) қуйилгувчи сув — сел билан очиб юбордик.\n(12) 12. Ва барча ердан чашмалар чиқариб юбордик. Бас, (осмон ва Ернинг) суви тақдир қилиб қўйилган бир иш (яъни, кофирларни ғарқ қилиб юбориш) устида учрашдилар!\n(13) 13. Уни (Нуҳни) эса тахта-ю, михлар эгасида (яъни, тахталар ва михлардан ясалган бир кемада) кўтардик.\n(14) 14. У (кема) Бизнинг кўз ўнгимизда (ҳифзу-ҳимоямизда) сузар. (Бу ўз қавми томонидан пайғамбарлиги) инкор қилинган киши (яъни, Нуҳ пайғамбар) учун мукофотдир.\nИ з о ҳ. Бу оятда Аллоҳ азза ва жаллага икки кўз сифатини Унинг улуғлигига лойиқ тарзда исбот қилиш бор.\n(15) 15. Дарҳақиқат, Биз у (Тўфон балоси)ни бир оят-ибрат қилиб қолдирдик. Бас, бирон эслатма-ибрат олгувчи борми?!\n(16) 16. Бас, Менинг (пайғамбарларимни ёлғончи қилган кимсаларга кўрсатган) азобим ва огоҳлантириш қандоқ бўлди?!\n(17) 17. Қасамки, Биз Қуръонни зикр-эслатма олиш учун осон қилиб қўйдик. Бас, бирон эслатма-ибрат олгувчи борми?\n(18) 18. Од (қабиласи ҳам ўзларига юборилган Ҳуд пайғамбарни) ёлғончи қилди. Бас, Менинг азобим огоҳлантиришим қандоқ бўлди?!\n(19) 19. Дарвоқеъ, Биз уларнинг устига бир давомли нахс кунида (яъни, нахс-шумлиги ҳеч кетмайдиган кунда) бир даҳшатли бўронни юбордикки,\n(20) 20. у одамларни гўёки улар суғуриб олинган хурмо (дарахти)нинг таналаридек юлиб-учириб кетур.\n(21) 21. Бас, Менинг азобим ва огоҳлантиришим қандоқ бўлди?!\n(22) 22. Қасамки, Биз Қуръонни зикр-эслатма олиш учун осон қилиб қўйдик. Бас, бирон эслатма-ибрат олгувчи борми?!\n(23) 23. Самуд (қабиласи ҳам Солиҳ пайғамбар келтирган) огоҳлантиришларни ёлғон деди.\n(24) 24. Бас, улар айтдилар: «Бизлар ўзимизнинг орамиздаги бир одамга (пайғамбар деб) эргашурмизми?! У ҳолда бизлар ҳақиқатан ҳам гумроҳлик ва аҳмоқлик-нодонликда бўлурмиз-ку!\n(25) 25. Бизларнинг орамиздан ана ўшанга эслатма — ваҳий ташланибдими?! Йўқ, у ҳаддан ошган ёлғончидир».\n(26) 26. Улар эртага (Охиратда) ким ҳаддан ошган ёлғончи эканлигини билиб олажаклар.\n(27) 27. Албатта Биз уларни имтиҳон қилиш учун бир туя юборгувчидирмиз. Бас, (эй Солиҳ), сен (уларнинг қилмишларини) кузатиб ва (озор-азийятларига) сабр қилиб туравергин!\n(28) 28. Ва сувнинг улар (билан туя) ўртасидаги тақсимлаб қўйилгани (яъни, сувдан бир кун улар ичсалар, бир кун туя ичишлиги лозим эканлиги) ва ҳар бир ичишга (навбат келганида) ҳозир бўлиниши ҳақида уларга хабар бергин!\n(29) 29. Сўнг улар (Самуд қабиласи) ўзларининг бир шерикларини (туяни ўлдириш учун) чорлаган эдилар, у (келиб қиличини) олди-да, (туяни) сўйиб юборди.\n(30) 30. Бас, Менинг азобим ва огоҳлантиришим қандоқ бўлди?!\n(31) 31. Дарвоқеъ, Биз уларнинг устига бир даҳшатли қичқириқ юборган эдик, улар худди (қўйлари учун) қўра ясовчининг (қўрасидан тўқилган) хас-хашак каби бўлиб қолдилар.\n(32) 32. Қасамки, Биз Қуръонни зикр-эслатма олиш учун осон қилиб қўйдик. Бас, бирон эслатма-ибрат олгувчи борми?\n(33) 33. Лут қавми (у келтирган) огоҳлантиришларни ёлғон деди.\n(34) 34. Дарвоқеъ, Биз уларнинг устига (тош) бўрон юбордик. Магар Лут хонадонигагина тонг-саҳарда нажот бердик.\n(35) 35. (Бу нажот) Бизнинг ҳузуримиздан бўлган бир неъматдир. Шукр қилган кишиларни Биз мана шундай мукофотлаймиз.\n(36) 36. Аниқки, (Лут) Бизнинг (азоб билан) ушлашимиздан уларни (яъни, ўз қавмини) огоҳлантирган эди, (аммо) улар огоҳлантиришлардан шубҳаланиб, (ёлғон дедилар).\n(37) 37. Аниқки, улар (Лутнинг) меҳмон(лар)ини йўлдан урмоқчи бўлдилар. Бас, Биз уларнинг кўзларини кўр қилиб қўйдик: «Энди Менинг азобимни ва огоҳлантиришимни тотиб кўринглар!»\n(38) 38. Ҳақиқатан, эрта тонгда уларга барқарор-мангу азоб келди.\n(39) 39. Энди Менинг азобимни ва огоҳлантиришимни тотиб кўринглар!\n(40) 40. Қасамки, Биз Қуръонни зикр-эслатма олиш учун осон қилиб қўйдик. Бас, бирон эслатма-ибрат олгувчи борми?!\n(41) 41. Аниқки, Фиръавн хонадонига ҳам огоҳлантиришлар келди.\n(42) 42. Улар Бизнинг барча оят-мўъжизаларимизни ёлғон деганларидан сўнг, Биз уларни кучли-қудратли Зотнинг ушлаши билан ушладик (яъни, барчаларини денгизга ғарқ қилиб, юбордик!)\n(43) 43. (Эй Макка аҳли), сизларнинг кофирларингиз ана ўшалардан яхшироқми-ортиқроқми, ёки сизлар учун (самовий) китобларда ора очиқлик (васиқаси) борми (яъни, сизлар кофир бўлиб, ўз пайғамбарларингизни ёлғончи қилсангизлар ҳам ҳеч қандай азоб-уқубатга йўлиқмасликларингиз тўғрисида васиқаларингиз борми)?!\n(44) 44. Балки, улар: «Биз ғолиб жамоатдирмиз», дейишар?!\n(45) 45. Яқинда ўша жамоат енгилиб, ортларига қараб қочиб қолурлар!\nИ з о ҳ. Ушбу оят Пайғамбар алайҳис-салоту вас-саломнинг чин пайғамбар эканликларига далолат қиладиган, келажакда содир бўладиган ҳодиса ҳақидаги хабарлардан биридир. Дарвоқеъ, мана шу оят нозил бўлганидан сўнг кўп вақт ўтмай «Бадр» жангида ўша мағрур мушриклар енгилиб, ортларига қараб қочиб қолдилар.\n(46) 46. (Бугина эмас), балки уларга (мангу азоб учун) ваъда қилинган вақт (Қиёмат) соатидир. У соат янада балолик, янада аччиқдир!\n(47) 47. Албатта жиноятчи-осий кимсалар гумроҳлик ва аҳмоқликдадирлар.\n(48) 48. Улар юзтубан ҳолларида дўзахга судраладиган Кунда (уларга): «Дўзах азобини тотиб кўринглар!», (дейилур).\n(49) 49. Албатта Биз ҳар бир нарсани (аниқ) ўлчов билан яратдик.\n(50) 50. (Яратмоқчи бўлган ҳар бир нарсамиз учун) Бизнинг фармонимиз фақат биргина (яъни, «Бўл», деган) сўздир. (Бас, ўша нарса) кўз юмиб очгунча (йўқдан бор бўлур).\n(51) 51. Қасамки, Биз сизларнинг ўхшашларингизни ҳалок қилдик. Бас, бирон эслатма-ибрат олгувчи борми?\n(52) 52. Улар қилган ҳар бир нарса китобларда (номаи-аъмолларида) бордир.\n(53) 53. Ҳар бир кичик ва катта (амал Лавҳул-Маҳфузда) битилмишдир.\n(54) 54. Албатта тақводор зотлар жаннатларда ва дарёлар (усти)да\n(55) 55. Қодир Подшоҳ ҳузуридаги рози бўлинган ўринда бўлурлар.


кутилмоқда. Республикамизда об-ҳаво булутли, ҳудуднинг катта қисмида ёмғир ёғади, 10 февралда республиканинг айрим жойларига ва 11-12 февралда ... жойларига ва 11-12 февралда тоғли туманларда айрим жойларга кучли ёмғир ёғиши мумкин. 13 февралда фақат Тошкент вилояти ва Фарғона водийси ...\nмаълумот берди. Тошкентда ҳаво ўзгариб туради, вақти-вақти билан ёмғир ёғади. Шарқдан эсаётган шамол ўз йўналишини ўзгартириб, ғарбдан секундига ... ва Хоразм вилоятида ҳаво ўзгариб туради, ёғингарчилик бўлиши (ёмғир, қор), айрим жойларда туман тушиши мумкин. Шарқдан эсаётган шамол ...\nҳамда Кашмирнинг унга тегишли бўлган ҳудудларида кўп қор ва ёмғир ёғиши натижасида 40 дан ортиқ киши ҳаётдан кўз юмди, деб хабар берди ... ҳудудида қор ва жала қурбонига айланган. Таъкидланишича, қор ва ёмғирдан жиддий талафот кўрган Белужистон провинциясининг еттита округида ...\nэълон қилди. Тошкентда ҳаво ўзгариб туради, вақти-вақти билан ёмғир ёғади. Ғарбдан секундига 5-10 метр тезликда эсаётган шамолнинг тезлиги ... ва Навоий вилоятларида ҳаво ўзгариб туради, айрим жойларда ёмғир ёғиб, туман тушиши мумкин. Ғарбдан эсаётган шамол ўз йўналишини ўзгартириб, ...\nмаълумотини эълон қилди. Тошкентда ҳаво ўзгариб туради, кечқурун ёмғир ёғиши мумкин. Шарқдан эсаётган шамол ўз йўналишини ўзгартириб, ғарбдан ... вилоятида ҳаво ўзгариб туради, айрим жойларда ёғингарчилик бўлиши (ёмғир, қор ёғиши) мумкин. Ғарбдан эсаётган шамол ўз йўналишини ўзгартириб, ...\nЭртага айрим вилоятларда ёмғир ёғиши мумкин\nвилоятида ҳаво ўзгариб туради, кечқурун баъзи жойларда ёмғир ёғиши мумкин. Шарқдан эсаётган шамол ўз йўналишини ўзгартириб, ғарбдан ... вилоятида ҳаво ўзгариб туради, кечқурун баъзи жойларда ёмғир ёғиши мумкин. Шарқдан эсаётган шамол ўз йўналишини ўзгартириб, ғарбдан ...\nмуссон ёмғирлари юзага келтирган сув тошқинлари 29 августдан бери 28 кишининг умрига зомин бўлди. Бу ҳақда «Kp.ru» хабар бермоқда. Мамлакат шимоли ... шимоли ва шимоли-шарқида август охиридан бери муссон ёмғирлари тинмаяпти. Сув тошқинлари 370 мингдан ортиқ уйга зарар етказган, ...\nшаррос ёмғир ёғиши оқибатида келиб чиққан сел туфайли тўққиз киши ҳалок бўлди, яна тўрт нафари бедарак кетган, деб хабар берди «AiF». Нохуш ҳодиса ...\nЭртага айрим вилоятларда қисқа муддатли ёмғир ёғиши мумкин\nШарқдан секундига 3-8 метр тезликда шамол эсади. Қисқа муддатли ёмғир ёғиши мумкин. Кечаси 21-23, кундузи 31-33 даража иссиқ бўлади. Қорақалпоғистон ... Наманган ва Фарғона вилоятларида ҳам қисқа муддатли ёмғир ёғиши мумкин. Шарқдан секундига 3-8 метр тезликда шамол эсади. Кечаси ...\nАйрим ҳудудларда яна ёмғир ёғиб, момақалдироқ бўлиши кутилмоқда\nТошкентда ҳаво ўзгариб туради, куннинг иккинчи ярмида қисқа муддатли ёмғир ёғиб, момақалдироқ бўлиши мумкин. Шарқдан эсаётган шамол ўз йўналишини ... ўзгариб туради, куннинг иккинчи ярмида баъзи жойларда қисқа муддатли ёмғир ёғиб, момақалдироқ бўлиши мумкин. Шарқдан эсаётган шамол ўз йўналишини ...


Жанжал марказига тушган ўзбекистонлик футболчи Илëс Зейтуллаев Озодлик орқали ҳақиқий ëшини очиқлади\n18 январ 2018, Тошкент вақти: 03:01\nҲафта бошида ўзбекистонлик таниқли футболчилар Илёс Зейтуллаев ва Аббос Махситалиевларнинг паспортдаги ëши атайлаб ëшартирилгани боис Ўзбекистон Футбол федерациясида текширув бошлангани тўғрисида хабар тарқади.\nАйни пайтда¸ мухолифатдаги Ўзбекистон халқ ҳаракати Интернет нашрида пайдо бўлган мақолада Илёс Зейтуллаевнинг Италия футбол клубларида ўйнаши тақиқлангани ҳамда Италия элчихонаси сайëҳ сифатида унга виза бермайдиган бўлгани тўғрисида ëзилди.\nИлёс Зейтуллаев оммавий ахборот воситаларида ўзи ҳақида тарқаб бораётган бу каби турли гап-сўзларга Озодлик орқали жавоб берди.\n18 июль куни Ўзбекистон халқ ҳаракати Интернет сайтида пайдо бўлган мақолада ўзбекистонлик футболчи Илёс Зейтуллаевнинг паспортдаги ëши 5 йилга камайтирилгани боис¸ унинг ўзи яшаб келган Италияда ҳатто қуйи босқич дивизионидаги футбол клубларида ўйнаши ҳам тақиқлангани хабар қилинди. Мақолада Италиянинг Ўзбекистондаги элчихонаси унга ҳатто сайёҳлик визасини бермайдиган бўлгани тўғрисида ҳам ëзилди.\nБу хабар ортидан Озодликнинг Ўзбекистон Футбол федерациясидаги манбаси ташкилотда икки нафар ўзбек футболчиси - Илëс Зейтуллаев ва Аббос Махситалиевларнинг паспортдаги ëши атайлаб камайтирилгани устидан текширув бошланганини билдирган эди.\nМатбуотда тарқаган маълумотларда 2001 йилдан бери Италиядаги турли футбол клубларида ўйнаб келган Илëс Зейтуллаевнинг туғилган санаси паспортида кўрсатилган каби 1984 йилнинг 13 августи эмас¸ балки 1979 йилнинг 13 августи экани айтилди.\n“Мен ҳақимда ёлғон гаплар тарқатилмоқда”\nИ.Зейтуллаев "Ювентусда" тўп сурган\nБундай чиқишлар ортидан Илёс Зейтуллаев ҳақиқий туғилган йилини Озодлик орқали очиқлади:\n- Мен ҳозир Тошкентдаги уйимдаман. Италиядан учишдан олдин менга шу мақола линкини кўрсатишди. У ерда мен гўё 1979 йилда туғилганим, Италия менга киришни тақиқлагани ва қидирувга бергани, Ўзбекистонда менга таҳдидлар бўлаётгани тўғрисида кир гаплар, дезинформация тарқатилибди. Менинг Италияда хотиним, болам борлиги учун хавотирга тушиб қолдим. Мен сиздан – журналистдан ҳақиқатни ёзиб чиқишингизни илтимос қиламан. Мен, Илёс Зейтуллаев, 1982 йилнинг 13 июлида туғилганман. Бу менинг ҳақиқий туғилган санам! Ёшлигимда туғилган кунимни 1984 йилнинг 13 августи, деб ўзгартиришган. Олдин ҳам 1979 йилда туғилганлигим тўғрисида гаплар юрарди, лекин бунга бепарво эдим. Карьерам бошланганида эса бу майда ёлғон жиддий оқибатларга олиб келиши мумкинлиги тўғрисида ўйламаганман, ҳатто. Бу ишни мен қилмаган бўлсам-да, мен бу айбни тан оламан, деди ўзбекистонлик футболчи.\n“Нега мен ҳақиқатни гапирмоқчи бўлдим”\nСуҳбатдошга кўра, Европадаги муҳит ва унинг шахсий кечинмалари ўзига қарши бошланган бу кампанияга жавоб беришга ундаганини айтади:\n- Европада яшаб юрганимда мен ўз хатоларимни англаб етдим. Менинг мақсадим, истагим – ўзбек футболчиларимиз, ёшларимиз мен қилган хатоларни такрорламасликлари, чунки бу мамлакат тараққиёти, футбол ривожига жиддий тўсқинлик қилади. Мен Ўзбекистонни севаман, ота-онам, қариндош-уруғларим шу ерда. Неча маротаба Италия фуқаролигини олишни таклиф қилишганда рад жавобини бергандим. Хотиним, болам италиялик бўлишига қарамасдан, мен Ўзбекистон ватандоши бўлиб қолмоқчиман. Бунинг учун эса мени қабул қилган давлат олдида ёлғончи бўлишни истамадим, қонунан яшамоқчи бўлдим. Энг аввало, мен ўзбек давлатим олдида “тоза” бўлишни хоҳладим. Бунинг учун мен Ангрендаги туғилганлигим тўғрисидаги гувоҳномани олиб, ҳақиқий паспортимни беришларини сўрадим. Мен 2013-2014 йилларда бўлган гапни гапираяпман. Ҳақиқий паспортимни олганимдан кейин, Италия элчихонасига бордим ва вазиятни тушунтирдим. Улар “Бизга ҳақни гапирганинг маъқул тушди, буни биз маъқуллаймиз”, дейишди, деди Илёс.\nИлёс диний масалаларда журналистларга эҳтиёт бўлиб ёзишни тавсия қилди.\nИлёс оила аъзолари билан\n- Бу мақолада мен гўё христианликни қабул қилганим тўғрисида ёзишибди. Одамнинг қайси динга сиғиниши – бу унинг шахсий иши! Бундай гап-сўзларни тарқатишнинг ўзи мутлақо ахлоқсизлик. Бундай иқрорга келиш учун ички кечинмаларим сабаб бўлди. Мен ўз хатоларимни тушундим. Ўзбек футболчиларимизга бирор маслаҳат беришдан олдин ўзим тозаланишим керак бўлди. “Заряжённий” сифатида виждоним қийналди. Ҳар бир инсон ўз ҳатти-ҳаракатлари учун ўзи жавоб беради. Ҳозир эса мен эркин одам сифатида ҳис қилаяпман ўзимни, деди футболчи.\nЎзбек футболи тўғрисида\nИлёс ўзбек футболида мавжуд муаммолар ечимига ҳисса қўша олиши мумкинлиги ҳақида гапира туриб¸ бошқа ўзбекистонлик ўйинчиларнинг ёши ўзгартирилгани борасида бирор изоҳ бера олмаслиги ва фақат ўзи учун жавоб бера олишини таъкидлади :\nИлёс Зейтуллаев паспорти\n- Нима учун биз айрим ҳолларда юқори натижаларга эриша олмаётганимизни Европада туриб англаб етдим. Чунки бизда пойдевор бироз нотўғри қўйилган! Бу танқид эмас, бу таклиф. Мен Италияда 15 йил ўйнадим, УЕФА-“В” га тренерликка ўқидим, Италияда ёшларни футбол ўйнашга ўргатмоқдаман, ўрганган нарсаларимни Ўзбекистонда жорий этмоқчиман.Лекин юрагим Ўзбекистонда. Бу ердаги кўплаб маҳоратли йигитларимизни италян услуб бўйича тарбиялашни истардим! Уларни футболга ўргатишдан олдин эса аввало ўз ҳаётимни бир эпақага келтиришим керак эди. Мен бу ҳаётни ўзгартира олмайман, аммо бир томчига бўлса ҳам уни яхшилашга интилдим. Мен оз бўлсада футболга реаллик, гўзаллик ва тозаликни киритишни хоҳлайман, холос. Бизда ёшлигимиздан ғалаба биринчи ўринга қўйиларди. Мен эса аввал футбол ўйнашни ўргатмоқчиман, ғалаба эса ўзи келади. Италия-Испанияда алдашга эмас, футбол ўйнашга ўргатишади! Нима учун улар юқори босқичга кўтарилганда биз ўсмасдан қолаяпмиз? Бу саволлар мени жуда ўйлантиради. Йиллар ўтиши билан футболчида жисмоний қуввати кетиб боради, унда шу йиллар давомида йиғилган ақлу малакаси биринчи ўринга чиқади. Мана нима учун биз ҳозирча европаликлар билан учрашувларда мағлубмиз, деди у.\nИлёсга кўра, футболчиларга ёш қўшиб бериш ва бошқа шу каби муаммоларда бир-икки кишини айблаш ноўрин:\nФутболчининг туғилганлик ҳақида гувоҳномаси\n- Айбдор қидириш, бир-икки-уч кишини жазолаш биринчи ўринда нотўғри, иккинчидан эса менинг ваколатим эмас. Биз СССРдан чиқаётиб, ўзимиз билан кўплаб ножўя нарсаларни олиб чиқдик. Энг аввало ўзимиз айбдормиз! Масалан, мен хатоларимга иқрор бўлмасам¸ бутун умр ўзимни юртим олдида айбдор ҳис этаверардим. Ким буни жорий этган, нима учун бундай бўлди, “шу тизимни жорий қилсак яхшироқ бўлади” деган фикр кимнинг калласига биринчи келганига мен, афсус, жавоб топа олмайман. Ҳар ҳолда бу бирор яхшиликка олиб келмади¸ дейди Илёс.\nИлёс Зейтуллаев билан Озодлик суҳбати


Туя гўштини кўп “еган” мактаб\nНурбек Самарқанд шаҳридаги 53-ўрта умумтаълим мактаби биноси қурилиши бошланганига яқинда 15 йил бўлади.\nЎтган йиллар мобайнида мактаб ўқувчилари маҳалла чойхонасида, ҳовлиларда, Самарқанд меъморлик-қурилиш институти ётоқхонаси ва бошқа кўплаб жойларда дарс ўтишга мажбур бўлди. Бундай сарсонгарликлар ҳануз давом этмоқда.\nБолалар айни пайтда таълим олаётган бинони кўрган киши унинг мактаблигини англаши қийин. Илгари қурилиш ташкилотининг омбори, ҳозир эса Оқдарё гўшт-сут тайёрлов фермасига қарашли бўлган бинода 53-мактаб жойлашган. Мактаб ўқитувчиларининг айтишича, бу жой салкам 15 йиллик саргардонликдан кейин қўним топилган маскандир. Мактабда дарс ўтиш учун мутлақо шароит йўқ. Синф хоналари етишмайди. Ферма томонидан келтирилаётган ем-хашакни тушириш-ортиш пайтлари ҳамма жой чанг-тўзонга тўлиб кетади. Бу вақтда дарслар тўхтатилади.\nМактаб директори Асқар Тўхтамуродовнинг айтишича, янги бино қурилиши пудратчиси Самарқанд уй-жой қурилиш бошқармасидир. Ҳозир бинонинг пойдевори қуриб бўлинган, холос. Маҳаллий ҳокимлик томонидан маблағ ажратилмагани сабабли бино қурилиши битмаётир.\nА.Тўхтамуродовнинг билдиришича, мактаб жойлашган ҳозирги бинода бор-йўғи 7 та синф хонаси бор. Спорт майдони ва спорт зали йўқ.\nЎқитувчи Холида Абдурасулова мактабдаги шароит ёмонлиги боис ота-оналар фарзандларини бошқа таълим масканларига бераётганини айтади. Бир вақтлар бешта маҳалланинг бир ярим мингга яқин боласи ўқиган мактабда ҳозир юзга яқин ўқувчи таълим олмоқда. Ўқитувчилар ҳам мактабни тарк этишга мажбур бўлаётир.


Кир милоддан аввалги VI юз йилликда Мидия, Лидия ва Вавилонни бирлаштирган, Ҳиндистондан то Ўрта Ер денгизигача чўзилиб кетган қудратли империяга асос солган.\nКирнинг отаси Камбиз I Аҳомонийлар сулоласидан бўлган. Кир ҳақида турли афсона ва ривоятлар бор. Афсонага айланган бир воқеани сизга илинайлик. Геродотнинг айтишича, Кир Мидия шоҳи Астиагнинг қизи Манданадан туғилади. Коҳинлар туғилажак ўғил дунёга ҳукмрон бўлишини айтишади. Бундан ҳайиққан Астиаг қизини форсга турмушга беради. Барибир невараси подшоҳ бўлишидан қўрқиб, ҳомиладор қизини Эрондан чақиради ҳамда туғилган чақалоқни амалдорларидан бири Гарпагга ўлдиришни буюради. Гарпаг эса Астиагнинг қулларидан бирига чақалоқни ёввойи ҳайвонлар гавжум бўлган тоққа ташлаб келишни буюради. Чўпон уйига келганида хотини ўлик фарзанд туққан бўлади. Подшоҳ неварасини улар ўзларига ўғил қилиб олишади. Чўпон Гарпагга амрини бажарганини айтади ва ўзининг ўлик туғилган фарзандини кўрсатади. Шу тариқа Кир болалиги қуллар оиласида кечади.\n10 ёшга тўлганида болалар билан ўйнаётганда Кир шоҳ этиб сайланади. Мидиялик олимнинг ўғли амрини бажаришдан бош тортгани учун Кир уни жазолайди. Боланинг отаси Астиагга қул амалдорнинг фарзандини урганидан шикоят қилади. Кирни жазоламоқчи бўлган Астиаг неварасини таниб қолади. Коҳинлар эса башорат кучини йўқотганини шоҳга айтишади. Шунда Астиаг неварасини тирик қолдириб, Эронга йўллайди.\nМидия сулоласига қарши\nКир милоддан аввалги 558 йилда Эроннинг Аншан вилоятига ҳоким этиб тайинланади. Орадан бир неча йил ўтиб, тахминан 553 йилда у ҳукмрон Мидия сулоласига қарши қўзғолон кўтаради. Уч йил давомида олиб борилган қақшатқич урушда Кир ғолиб бўлади. Саркарда уларни ўзига тобе қилиб олади. Муҳими, мидияликларнинг айрим қонун, тартиб ва маъмурий чораларини ўзгартирмайди. Башорат тўғри чиқади.\nМилоддан аввалги 546 йил. Лидия подшоси Крез Эронга бостириб киради. Кир босқинчиларни нафақат юртидан қувиб чиқаради, балки Лидияга ҳам дахл қилади. Тимбра деб номланган тепаликда ҳал қилувчи жанг кечади. Кир қўшини сони бўйича душманидан кам бўлган. Шунда каре (пиёда аскарларнинг ҳамма томондан қилинган душман ҳужумини қайтариш учун тўртбурчак шаклида тузилган сафи) бунёд этиб, камончиларини жойлаштиради. Камончилар лидияликларга мудофаани ёриб ўтишга ҳалал беришади. Лидияликлар карени ўраб олишга ҳаракат қилишганда, Кир унга жавобан кавалериясини ишга солади. Мана шундай ҳарбий тактика қўллаб душманини яксон қилади. Эрон шоҳи Крезга шафқат қилади. Бу эса лидияликлар билан душманликка нуқта қўяди.\nМилоддан аввалги 539 йилда Вавилонга юриш қилиб, уни осонликча ўзига бўйсундиради. Эрон империяси ўша даврдаги дунё цивилизациясининг сиёсий ва маданий марказларини қамраб олади. Кир ўзини Вавилон, Шумер, Аккада ва мамлакатлар шоҳи деб атайди. Буюк Кир деб номланиши ҳам шундан келиб чиққан. Бироқ Кир бу билан чекланиб қолишни истамайди.\n530 йилда Каспий денгизидан шарқда яшайдиган массагетларни ўзига бўйсундириш учун юриш бошлайди. Геродотнинг ёзишича, Кир Аракс дарёсидан кечиб ўтиб, жанг қилади. Массагетлар маликаси Тўмарис ўзини Буюк Кир деб номлаган подшоҳни, саркардани енгади. Ўғлининг ўлими учун ўч олиб, Кирнинг узилган бошини қон тўла мешга ботиради.\nШоҳ амри билан\nҚадимги Эронда ҳарбий хизмат аслзодалар учун ҳам деҳқонлар учун ҳам мажбурий бўлган. Фақатгина шахсан шоҳ амри билан ҳарбий хизматдан озод қилиш мумкин ҳисобланган.\nҚўшиннинг ўзаги минг кишидан иборат полкдан ташкил топган. Полк қўмондони хазорапатиш деб номланган. 10 та полк байварабам дейилган. Унинг қўмондони эса байварапатиш деб аталган.\nБуюк Кир сатрапиялар (вилоят) га асос солган. Уларнинг бошқарувчиси – сатраплар вилоят мудофааси учун ҳам жавоб беришган. Зарурат туғилганда сатрапиялардаги кўчманчи жангчилардан ёлланма аскарлар полки шакллантирилган. Бу эса мамлакат қўшинида янги тактик усуллар, қуроллар пайдо бўлишига ҳам хизмат қилган.\nКир образи қадимги шарқ ва антик адабиётда чуқур из қолдирган. Масалан, Ксенофонтнинг “Киропедия” асари унга бағишланган.\nАсарда ёзилишича, Кир эронликларга, хусусан қўмондонларига мидияликларнинг устки кийим ёқасига тикиладиган қайтарма қалпоғини (капюшон) кийишни жорий этган. Ранглари тўқ қизил, жигарранг бўлган. Ҳар бир қўмондон бир қанча капюшон олган ва сафдошларига тарқатган. Ҳарбий кийим билан қўмондонлар ва нуфузли қисм аскарлари таъминланган.\nНайзабардорлар полки Эрон шоҳининг шахсий гвардияси ҳисобланиб, ҳукмдор хавфсизлигига жавоб берган. Найзабардорлар қовурғасимон бош кийимида юрган.


Ўзбекистон, 19 апрел 2015\n17 октябр 2019, Тошкент вақти: 16:20\nякшанба 19 апрел 2015\nЎзбекистонликлар Георгий лентасига қарши акция бошлади\nFacebook ижтимоий тармоғида “Биз Ўзбекистонда Георгий лентасига қаршимиз” номли янги гуруҳ ташкил этилди. Ушбу гуруҳга аъзо бўлганлар Георгий лентасининг “Россия империализми тимсоли” эканини айтиб, унинг Ўзбекистонда тарқатилиши ва тақилишига қарши чиқмоқдалар.\nЎзбекистонда халқ ўзини бир даврий машғулот билан овутиб юради. Собит иш, барқарор даромади бўлмаган мамлакат аҳолиси тез ва осон бойиб кетиш умидида яшайди. Сирожиддин Ислом ўз блогида фуқаролар ва даврий машғулотлар параллелига назар ташлайди.\nЎғри урган кампирлар Каримовга мурожаат қилди\nТошкентда ёлғиз қарияларни тўнаш холлари сўнгги йилларда кўпаймоқда. Шундай ўғирлик қурбони бўлган бир гуруҳ ёши кекса ўзбек фуқаролари ўғрилардан ҳимоялашни сўраб президент Ислом Каримовга мурожаат қилди. Тошкентлик 78 ёшли ёлғиз қария ва пенсионер Нина Дмитриевна Насретдинова икки йил аввал ўғирлик қурбони бўлган.\nБир кунда икки ўзбек Россия шоу лойиҳалари ғолиби бўлди\nСардор Милано тахаллуси билан танилган ўзбекистонлик Сардор Эшмуҳаммедов шанба куни Россия Биринчи жамоатчилик каналининг "Главная сцена" лойиҳасида, тошкентлик Сабина Мустаева эса айни шу каналнинг “Голос. Дети” қўшиқ танловида мутлоқ ғолибликни қўлга киритди.\nПрезидент девони олдида очлик қилмоқчи бўлган фаол маҳкамага тортилди\nЖорий йилнинг 17 апрель куни жиноят ишлари бўйича Фарғона вилоят судида Ўзбекистон инсон ҳуқуқлари мустақил ташкилотининг Фарғона вилояти бўлими фаоли Шокирхўжа Масаидов устидан маҳкама бошланди. Ташкилот фаолларига кўра, 58 яшар ҳуқуқ фаоли Ўзбекистон Республикаси ЖКнинг 168-моддаси (Фирибгарлик) ва 211-моддаси (Пора бериш)да назарда тутилган жиноятларни содир этишда айбланмоқда.\n“Ўзбекистонда маҳбусларни қийнаш МХХ учун даромад манбаига айланган”\nAmnesty International ташкилотининг Берлинда тақдим қилинган "Маҳфийлик ва ёлғон: Ўзбекистонда қийноқ остида олинган мажбурий иқрорномалар" дея номланган ҳисоботда Ўзбекистонда қийноқлар нақадар кенг тарқалгани ҳақида сўз боради. Озодликнинг Қурултой дастурида ҳам Берлинда кун тартибига қўйилган қийноқлар масаласи муҳокама қилинди.\nКамбағал ололмаган "имтиёзли" чорва ўқитувчига алдаб-сулдаб ўтказилмоқда\nАндижон вилоятида кам таъминланган оилаларга имтиёзли кредит ҳисобидан сигир, қўй, эчки, қуён ва товуқ тақдим этиш дастури амалга оширилмоқда. Лекин имтиёзли дастур шартлари кам таъминланган оилаларга тўғри келмагани боис, “имтиёзли” қўй-қўзи мажбуран бюджет ташкилотлари ишчиларига ўтказилмоқда.\nФарғона суди маҳкумнинг қийноқлар ҳақидаги шикоятини инобатга олмади\nЖиноят ишлари бўйича Фарғона вилоят суди аппеляцияси 12 йилга озодликдан маҳрум этилган Бахтиёр Ҳайитовнинг қийноқлар ҳақидаги шикоятини эшитмаcдан туриб, суд инстанцияси чиқарган қарорни ўз кучида қолдирди.\nЎзбекистон жанубида кўчки хавфи боис юзлаб оила кўчирилди\nЎзбекистон жанубидаги Сурхондарё вилояти Узун туманининг Хонжиза маҳалласи атрофидаги тоғли адирликларда кўчки хавфи боис у ерда яшовчи юзлаб оила хавфсиз жойларга кўчирилди. Фавқулодда вазиятлар вазирлиги матбуот хизмати расмийлари тоғли ҳудудда кўчки хавфи ҳамон аримагани, хавф бартараф этилмаса аҳоли у ерга умуман қайтарилмаслиги мумкинлигини айтишмоқда.\nФарғона вилоятининг Риштон туманига қарашли Чўнғара нефтчилар посёлкаси аҳолиси чегарадош ҳудуддаги қирғиз қишлоғи расмийлари Ўзбекистонга қарашли 7 гектар ерни ноқонуний равишда ким ошди савдосида сотаётганини иддао қилмоқда.\nОнасини чавақлаган жувон ва Соҳибқирон ҳақида сохта асар\nҚашқадарёда шифокорнинг бепарволиги сабаб тўрт фарзанднинг онаси вафот этди. Амир Темур ҳақидаги сохта асар машҳур бўлиб кетди. “UMS” ширкати “МТС”нинг қарзларига жавоб бермайди. Жорий ҳафта матбуот шу каби воқеалар ҳақида ёзди.


ҲИСОБОТ-САЙЛОВ ЙИҒИЛИШИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 22 Январ 2016\tКӯришлар: 982\nДушанбеда Тожикистон Футбол федерациясининг навбатдаги ҳисобот-сайлов йиғилиши бўлиб ўтди.\nУнда федерация раҳбари Рустами Эмомали 2012-2015 йилларда мамлакатимизда футболни ривожлантириш бўйича амалга оширилган ишлар юзасидан йиғилганларга ҳисобот берди.\nҲисобот-сайлов йиғилишида, шунингдек, Футбол федерациясининг янги президенти сайлови ҳам бўлиб ўтди.\nЙиғилишда иштирок этган 64 нафар делегатнинг барчаси Рустами Эмомалининг қайта Тожикистон Футбол федерациясининг президенти этиб сайланишини қўллаб-қувватлаб овоз берди.\nШундай қилиб, Футбол федерациясининг амалдаги президенти навбатдаги муддатга «миллионлар ўйини» ташкилотининг бошлиғи этиб сайланди.\n-Тожик футболи ҳали ўзининг сўнгги сўзини айтгани йўқ, у ҳали дунё миқёсида ривожланишда давом этади,- дея таъкидлади, мажлис аҳли олдида сўзга чиққан Рустами Эмомали.\nИЛК УЧРАШУВДА –\nРоссия Федерациясининг Санкт-Петербург шаҳрида футбол бўйича «Ҳамдўстлик кубоги-2016» халқаро турнирига старт берилди.\nМусобақаларнинг «В» гуруҳида иштирок этаётган Тожикистон ёшлар терма (U-21) жамоаси ўзининг дастлабки ўйинини майдон эгалари – россияликларга қарши ўтказди.\nУчрашув 2:1 ҳисобида рус футболчилари фойдасига ҳал бўлди. Россиялик ярим ҳимоячи Михаил Жабкин эришган «дубл»га, Жаҳонгир Эргашев битта гол билан жавоб қайтарди.\nГуруҳдаги бошқа жуфтлик Латвия-Эстония ўртасидаги беллашувда ҳам 1:2 ҳисобида эстонияликларнинг қўли баланд келди.\nТурнирнинг 2-турида тожикистонлик ёшлар эстон футболчилари билан куч синашишди ва йирик 1:4 ҳисоби қайд этилди.\nҚИТЪА ТУРНИРИГА ҲОЗИРЛИК\nЖорий йилнинг 10-21 феврал кунлари Тошкент шаҳрида мини-футбол бўйича «Осиё чемпионати-2016» мусобақалари бўлиб ўтади.\nҚитъа биринчилигида қатнашиш ҳуқуқини қўлга киритган Тожикистон Миллий терма жамоаси мазкур мусобақага пухта ҳозирлик кўриш мақсадида, ўқув-машғулотларини бошлаб юборди. Терма жамоа бош мураббийси Ҳусейн Шодиев тайёргарлик кўриш жараёнига 20 киши – 3 нафар дарвозабон ва 17 нафар майдон ўйинчисини жалб этган. Шулардан 14 нафари саралаб олиниб, турнирда мамлакатимиз шарафини ҳимоя қилади.\nМашғулотларнинг биринчи босқичи 1 февралгача Душанбе шаҳрида давом этади. Кейинги босқич эса, 1-8 феврал кунлари Қайроққумда ўтказилади.\nЭслатиб ўтиш жоизки, Тожикистон терма жамоаси турнирнинг «С» гуруҳида Таиланд, Ветнам, Хитой Тайпей термалари билан ўзаро куч синашади.\n«Осиё чемпионати-2016» турнирининг энг кучли бешта терма жамоасига 2016 йилнинг 10 сентябридан 2 октябригача Колумбияда ўтказиладиган жаҳон чемпионатига йўлланма берилади.\n«ОЛТИН ТЎП» - МЕССИДА\nХалқаро футбол ассоциациялари федерацияси (ФИФА) дунёнинг энг яхши футболчисига бериладиган «Олтин тўп» совринини Испаниянинг «Барселона» футбол клуби ҳужумчиси, аргентиналик Лионел Мессига топширди.\nБу «Барса» ҳужумчисининг «олтин тўп»ни бешинчи марта қўлга киритишидир.\nШунингдек, бу олий совринга ўтган футбол мавсумида Криштиану Роналду («Реал», Испания), Луис Саурес ва Неймар («Барселона», Испания), Ж. Буффон («Ювентус», Италия), Мануэл Нойер («Бавария», Германия)лар ҳам даъвогарлик қилишган эди.\n-------------- Биатлон --------------\n«ЖАҲОН КУБОГИ» ИШТИРОКЧИЛАРИ\nБугундан, 21-24 январ кунлари Италияда қишки спорт турларидан бири – биатлон бўйича «Жаҳон кубоги» мусобақалари ўтказилади.\nРоссия терма жамоаси раҳбарияти бу нуфузли турнирда қатнашувчи спортчилар рўйхатини эълон қилди.\nКелтирилган маълумотларга кўра, эркаклар терма жамоаси қуйидаги таркибда чиқиш қилади: Антон Шипулин, Евгений Граничев, Дмитрий Малишко, Алексей Волков, Максим Цветков, Алексей Слепов, Антон Бабиков.\nАёллар терма жамоаси таркиби эса, тубандаги биатлончилардан иборат: Екатерина Шумилова, Екатерина Орлова, Олга Подчуфарова, Анастасия Загоруйко, Татяна Акимова.\n-------------- Бокс --------------\nМАРТИН – ЖАҲОН ЧЕМПИОНИ\nАмерика Қўшма Штатларининг Ню-Йорк шаҳрида касбий бокснинг IBF (Халқаро боксчилар федерацияси) йўналиши бўйича вакант (бўш) чемпионлик унвони учун жанг ўтказилди.\nУнда украиналик Вячеслав Глазков ва америкалик Чарлз Мартинлар рингга кўтарилишди.\nМуштлашувнинг учинчи раундига келиб, украиналик боксчи тиззасидан жароҳат олди ва жангни давом эттиришдан бош тортди.\nШундан сўнг, ён ҳакамлар техник нокаут натижасини қайд этиб, америкалик «чарм қўлқоп» устасини ғолиб, деб топишди.\nЖурналистларга интервю берган жаҳон чемпиони Чарлз Мартин энди бирлашган йўналишлар чемпионлиги учун буюк британиялик Тайсон Фюри билан жанг қилиш нияти борлигини маълум қилди.\nБугун: 13-08-2020 10:20:50


// 28 12 2014 йил Босма кўриниш Юклаб олиш: pdf (54.01 KB)\nТадбирда икки мамлакатнинг иқтисодиёт, банк-молия, савдо-саноат, сармоя, божхона, ёқилғи-энергетика, автомобилсозлик, транспорт ва транспорт коммуникациялари, қишлоқ ва сув хўжалиги, кичик бизнес ва хусусий тадбиркорлик, сайёҳлик ва авиаташув каби соҳаларда фаолият кўрсатаётган қатор вазирлик ва идоралари, фирма ва компаниялари вакиллари иштирок этди.\nЎзбекистон-Қозоғистон муносабатларининг ҳуқуқий асоси ўзаро ҳамкорликнинг барча соҳаларини қамраб олган. 1998 йилда имзоланган Ўзбекистон Республикаси билан Қозоғистон Республикаси ўртасида Абадий дўстлик тўғрисидаги шартнома, 2013 йилда имзоланган Стратегик шериклик тўғрисидаги шартнома уларнинг асосини ташкил этади. Шунингдек, савдо-иқтисодий йўналишда 2007-2016 йилларда иқтисодий ҳамкорлик стратегияси, эркин савдо, сармояларни ўзаро рағбатлантириш ва ҳимоялаш, икки томонлама солиқдан қочишга оид битимлар бор.\nҚозоғистон Ўзбекистоннинг муҳим савдо шерикларидандир, икки томонлама савдо алоқалари изчил тараққий этмоқда. Ҳамкорликни ривожлантиришдан катта манфаатдорлик туфайли ўзаро савдо айланмаси ҳажми ҳам жадал суръатлар билан ўсмоқда. Хусусан, 2013 йил якунлари бўйича ўзаро товар айирбошлаш ҳажми 14 фоиз ўсиб, 3,2 миллиард АҚШ долларидан зиёдни ташкил қилди. Жорий йилнинг ўтган тўққиз ойида эса бу кўрсаткич 3 миллиард доллардан ошди.\nЎзаро инвестиция ҳамкорлиги кўлами ҳам мунтазам кенгаймоқда. Қозоғистонлик кўплаб ишбилармонлар Ўзбекистон бозорига катта қизиқиш билдирмоқда, мамлакатимизга инвестиция киритиб, қўшма корхоналар ташкил этаётир. Бугунги кунда Ўзбекистонда Қозоғистон сармояси иштирокида тузилган 180 корхона фаолият кўрсатмоқда, ушбу мамлакатнинг 4 фирма ва компанияси мамлакатимизда ўз ваколатхонасини очган.\n– Мамлакатларимиз ўртасидаги савдо айланмасининг тобора ўсиб бораётгани ўзаро савдо-иқтисодий ҳамкорликнинг жадал ривожланиб бораётганидан далолат беради, – деди Қозоғистон Республикаси Бош вазирининг биринчи ўринбосари, комиссия ҳамраиси Бакитжон Сагинтаев. – Бугунги музокара икки давлат ўртасидаги ўзаро истиқболли ҳамкорликни янада кенгайтириш ва мустаҳкамлашга хизмат қилади.\nТранспорт ва транспорт коммуникациялари, мамлакатларимизнинг улкан транзит салоҳиятидан фойдаланиш соҳасида ўзаро манфаатли ҳамкорликни кенгайтириш икки томонлама муносабатларнинг яна бир устувор йўналиши ҳисобланади. Юкларни ташишда, жумладан, темир йўл транспорти ёрдамида олиб ўтиш ва етказиб беришда ўзаро мақбул тариф преференцияларини тақдим этиш муҳим аҳамият касб этади. Бу транспорт коридорларининг рақобатдошлигини ошириш, улардан янада самарали фойдаланиш имкониятини яратади.


ПАРЛАМЕНТНИНГ ТАЪСИР КУЧИ ОШМАСА, ТАРАҚҚИЁТ БЎЛИШИ ҚИЙИН - Ўзбекистон овози газетаси\nПАРЛАМЕНТНИНГ ТАЪСИР КУЧИ ОШМАСА, ТАРАҚҚИЁТ БЎЛИШИ ҚИЙИН\nЎзбекистон ривожланишнинг янги босқичига кўтарилмоқда. Барчамиз бунга гувоҳмиз ва шу жараёнда иштирок этмоқдамиз. Ислоҳотларнинг қанчалик ижобий натижа бериши раҳбарларнинг тажрибаси, ўзига юклатилган вазифани теран англаши, замонавий бошқарув илмидан хабардорлигига боғлиқ, албатта.\nМақсуда ВОРИСОВА, Олий Мажлис Сенати аъзоси, Ўзбекистон ХДП Марказий Кенгаши раиси ўринбосари:\n— Мамлакат Президенти Олий Мажлис Сенатининг ялпи мажлисида халқ ноибларига мурожаат қилар экан, жамиятнинг ҳар бир соҳасидаги ҳолатни танқидий таҳлил қилди. Халқ вакиллари — депутат ва сенаторларнинг ўрни ва вазифалари ҳақида чуқур фикрлар билдирилди.\nҲудудларни ижтимоий ва иқтисодий ривожлантириш бўйича тузилган «йўл хариталари»да белгиланган вазифалар, қонунлар ижроси назорати, халқни қийнаб турган муаммолар депутат ва сенаторларнинг кундалик масъулиятига айланиши керак. Масалан, маҳаллий бюджетни шакллантириш ва тўғри сарфланишини таъминлаш масалаларини ижро органларига етказиш ҳам муҳим ҳисобланади. Ҳудудлардаги ижро органлари раҳбарлари ўз соҳалари бўйича сидқидилдан меҳнат қилса, иқтисодий барқарорликка эришиш ва ижтимоий ривожланишни амалга ошириш мумкин. Бунинг учун парламент катта таъсир кучига эга бўлиши лозим.\nЖамиятимизда депутатларнинг ўрни кучайиб борар экан, сиёсий партияларнинг ҳам масъулияти ошиб бориши, миллий парламентаризм талаблари кучайиши табиий ҳолатдир.\nЖамиятимизнинг турли соҳаларидаги ислоҳотлар натижасида эришилган ютуқларни эътироф этган ҳолда, жамиятни янада демократлаштириш, бошқарувни такомиллаштириш масаласи долзарблигича қолаётганини таъкидлаш жоиз. Яъни жамиятнинг ривожида ва уни бошқаришда сиёсий партиялар ролини ошириш лозим.\nМаълумки, сиёсий партияларнинг жамият ҳаётидаги аҳамияти ўсиши уларнинг сиёсий куч сифатида майдонга чиқа олиш имкони бор-йўқлиги билан белгиланади.\nДемократия ривожланишидаги яна бир йўналиш сиёсий кучлар ўртасида ҳокимиятни қўлга киритишда бўладиган курашлар билан боғлиқдир. Сиёсий партиялар ўртасида ҳокимият учун бўладиган курашдаги бош йўналиш қайси партия умумий тараққиётга қандай ҳисса қўша олади, оддий фуқаро ҳаётининг яхшиланишига қаратилган қандай аниқ дастурга эга, уни амалга ошириш имкониятлари борми, деган саволлар асосида аниқланади. Албатта, бу саволларга жавоб бериш осон эмас. Жамият муаммоларини яхши биладиган, фуқаро қалбига йўл топа оладиган сиёсий партиягина бундай шарафли имкониятни қўлга киритиши мумкин.\nПрезидентимиз нутқларининг катта қисми жамиятда аёлларнинг ўрни ва мавқеини кўтариш масаласига қаратилди.\nТарихий манбалардан маълумки, аёлларни эъзозлаш халқимизга хос хусусият бўлиб, шарқона қадрият даражасига кўтарилган.\nЛекин жамият ривожининг турли босқичларида аёлларга хилма-хил муносабат билдирилган. Жамиятимиз аъзоларининг ярмидан кўпроғини ташкил этадиган аёлларимиз бугунги кунда раҳбарлик лавозимларида, жумладан, парламентда озчиликни ташкил этади. БМТ бош котиби Антонио Гутерришнинг аёллар ҳақида айтган қуйидаги фикри муҳим хулосалар учун асос бўлади: «Қаердаки сиёсий ва ижтимоий ҳаётда хотин-қизлар фаол иштирок этаётган бўлса, ўша жойда иқтисодиёт ўсмоқда, барқарорлик мустаҳкамланмоқда ва фуқароларнинг фаровонлиги юксалмоқда».\nЖамиятда йиллар давомида тўпланиб қолган ижтимоий муаммолар, айниқса, аёллар муаммоларига ечим топиш учун парламентнинг ҳар икки палатасида аёллар ва гендер тенглик масалалари бўйича қўмита ташкил этиш таклиф этилди. Сенат раислигига аёл киши номзоди илгари сурилиши хотин-қизларга эҳтиром ва юксак ишонч намунаси, деб қабул қилинди.\nУмуман, Президентнинг Сенат мажлисидаги нутқи парламентга йўлланган Мурожаатноманинг узвий давоми бўлгани, халқ ноиблари олдида турган ўта долзарб вазифаларни белгилаб бергани билан қадрли ва аҳамиятлидир.


20 октябр 2021, Тошкент вақти: 11:25\nУкраинада москвапараст сиёсатчи Виктор Януковичнинг ҳокимият тепасига келиши башорат қилинмоқда.\nБоиси кўпгина украиналикларнинг иқтисодни ислоҳ қилиш ва коррупцияни илдизи билан йўқотишга оид амалдаги президент ваъдаларидан тоқати тоқ бўлган кўринади.\nАйни пайтда президент сайловида яхши натижага эришиши мумкинлиги айтилаётган Зарғалдоқ инқилоби қаҳрамонларидан бири Бош вазир Юлия Тимошенко мамлакат фуқароларининг уни қўллаб-қувватлашига умид қилмоқда.\nУкраинада президент сайлови яқинлашар экан, президентликка номзодлар ҳам сайловолди кампаниясидан тўлақонли фойдаланиб қолишга ҳаракат қилдилар.\nҲусусан, мамлакат Бош вазири Юлия Тимошенко ўзининг сайловолди кампанияси давомида мамлакатда кенг кўламли ислоҳотларни амалга ошириш, коррупцияга қарши курашиш, Россия ҳамда ЕИ билан алоқаларни мустаҳкамлашга ваъда берди. Бундан ташқари Тимошенко президент этиб сайлангудек бўлса, Украинани қудратли ва сиёсати Ғарбга йўналтирилган давлатга айлантириш, унинг устивор вазифаларидан бири бўлажагини таъкидлади.\n-Беш йиллик президентлигим даврида Украинанинг Европа Иттифоқи сафига қўшилиши учун барча имкониятларни ишга соламан,-деди Юлия Тимошенко.\nБош вазир, шунингдек, Украинани чуқур иқтисодий таназзулдан қутқаришга ва жаҳондаги иқтисодий тараққий этган давлатлар даражасига олиб чиқишга сўз берди.\nБироқ бу мушкил вазифадир. Украинанинг машхур шахслари ва санъаткорлари Тимошенко учун овоз беришлари мумкин ва бу давлатда сиёсатдан кўра шахсиятга овоз бериш муҳим омилдир.\nБироқ сайлов арафасида ўтказилган ижтимоий сўров натижалари Украина мухолифати раҳбари Виктор Януковичнинг давлат раҳбари лавозимига биринчи даъвогар, Бош вазир Юлия Тимошенконинг эса иккинчи ўринда эканини кўрсатмоқда.\n2004 йилда амалга оширилган “Зарғалдоқ инқилоби”да Януковични мағлубиятга учратган ҳозирги президент Виктор Юшченконинг бу галги сайловда мағлубиятга учраши ва иккинчи давра сайловларга ўта олмаслиги кутилмоқда.\nЖума куни президентликка асосий даъвогар бўлган Тимошенко ўз рақиби Януковични давлатни бошқара олмаслигини таъкидлаб, унинг сайланиши Зарғалдоқ инқилобидан сўнг демократия соҳасида қўлга киритилган ютуқларни пучга чиқариши ҳусусида огоҳлантирди.\nЯнуковични саноат ҳудуди ҳисобланган ва асосан рус тилида гапириладиган Украина шарқи қўллаб-қувватламоқда. Тимошенко ўз навбатида Янукович етакчилигидаги Регионлар партиясини айнан ушбу ҳудудда овозларни соҳталаштиришга тараддуд кўрганликда айблади.\nБироқ Янукович Бош вазир иддаоларини инкор қилиб, сайловни Тимошенко ҳукумати назорати остида бўлган идоралар ўтказаётганини таъкидлади.\nЯнуковичнинг Регионлар партияси расмийларидан бири Борис Колесников Зарғалдоқ инқилоб етакчиларини оддий халқни алдаганликда айблади.\n-Зарғалдоқ инқилоби чоғида фуқаролар ҳақиқат учун курашганлар. Бироқ майдон ташкилотчилар оддий фуқароларни унитиб, эртасига Украина мол-мулкини бўлиб, конкурентлар бизнессини тортиб ола бошладилар,-дейди Борис Колесников.\nАйни пайтда Европада хавфсизлик ва ҳамкорлик ташкилоти матбуот вакили Йенс Ҳаген Эшенбаҳер ташкилотнинг 600га яқин кузатувчиси якшанба куни ўтказиладиган сайловни назорат қилишини маълум қилди. Бундан ташқари Украинадаги сайловни мингдан зиёд халқаро кузатувчи, жумладан, МДҲдан келган кузатувчилар ҳам назорат қиладилар.


Халқаро ташкилотлар Ўзбекистонда ўлим жазосига қарши\n23 январ 2021, Тошкент вақти: 05:58\nШайбон 5 декабрь куни Тошкентда ўлим жазоси масаласида йирик халқаро анжуман бўлиши лозим эди. Лекин расмий идораларнинг қаршилиги туфайли тадбир ўтказилмади.\n6 декабрь куни “Freedom house” ташкилотининг Тошкентдаги ваколатхонасида мазкур анжуманга қатнашиш ниятида келган хорижий меҳмонлар иштирокида матбуот анжумани ўтказилди.\nУлар расмийларнинг тадбирни ўтказишга рухсат бермаганини қаттиқ танқид қилди.\nФранциянинг Ўзбекистондаги элчиси Жак Андре ҳукуматга бу борада эътироз билдирганини маълум қилди. Шунингдек, “Халқаро амнистия” ташкилотининг Марказий Осиё ва Кавказ минтақаси бўйича вакиласи Анна Зундерплассман ташкилот расмий Тошкентга норозилик билдиришини таъкидлади.\nАнжуман иштирокчиларининг эътирофича, тадбир ўтишига тўсқинлик қилиш мамлакатда ўлим жазоси билан боғлиқ муаммолар ошкор бўлиши олдини олишдан бошқа нарса эмас. Шундай бўлса-да, улар бу каби муаммолар жаҳон ҳамжамиятига яхши маълумлигини таъкидлади.\nАҚШдан келган инсон ҳуқуқлари ҳимоячиси Ренни Крейшеннинг фикрича, Ўзбекистонда қатл кунининг ошкор этилмаслиги, ҳукм ижро этилгач, жасаднинг яширилиши инсониятга қарши жиноят ҳисобланади. Афсуски, Ўзбекистонда бу жиноятнинг содир этилишига расман рухсат этилган, деди у.\nИталиялик Стефано Аржентино Стонино Ўзбекистонни “минтақада ўлим жазоси сақланиб қолинган орол”, деб атади. Унинг сўзларига қараганда, қўшни мамлакатларда ўлим жазоси бекор қилинган бир пайтда Ўзбекистонда бу жазонинг сақланиб қолиниши мамлакат раҳбариятининг инсон ҳаётини менсимаслигидан далолатдир.\nАнжуман иштирокчилари ҳуқуқ-тартибот органлари томонидан маҳбусларнинг яқинларига, ўлим жазосига қарши курашаётган инсон ҳуқуқлари ҳимоячиларига нисбатан таъқиб ва тазйиқлар мавжудлигини қаттиқ танқид қилди.\n“Халқаро амнистия” вакиласи А.Зундерплассман бу борада расмий Тошкентга ўз мурожаатини баён этди.\n“Биз Ўзбекистон ҳукуматини маҳбусларнинг яқинларига нисбатан қўпол муомалани, шу билан бирга, инсон ҳуқуқлари ҳимоячиларига таҳдидни бас қилишга чақирамиз. Ўлим жазоси (Ўзбекистонда) бекор қилиниши лозим ва бу борадаги ижобий қадам сифатида ҳозирда ўлим жазосига ҳукм этилган маҳбусларга нисбатан мораторий жорий этилишини таклиф этамиз”, деди у.\nХалқаро ташкилотлар вакиллари “Оналар ўлим жазоси ва қийноқларга қарши” инсон ҳуқуқларини ҳимоя қилиш нодавлат жамиятини рўйхатдан ўтказиш талаби билан расмий Тошкентга мурожаат қилишини, ушбу талаб матни Европада хавфсизлик ва ҳамкорлик ташкилоти ҳамда БМТга юборилишини маълум қилди.


Created on 25 July 2018\tHits: 3903\nСеминарда Самарқанд давлат университети профессор‑ўқитувчилари, илмий тадқиқотчилар ва магистрантлар ҳамда Имом Бухорий халқаро илмий‑тадқиқот марказининг илмий ходимлари иштирок этди.\nЙиғилишни Имом Бухорий халқаро илмий‑тадқиқот маркази профессори Б. Тураев сўзга чиқиб, очиб берди.\nСеминар‑тренинг икки кунга мўлжалланган бўлиб, Парвиз Моривидж ва Роузмари хоним томонидан илмий китоблар ва мақолалар нашрлари, турли йўналишларда онлайн курслар, семинар‑тренинглар ташкил қилиш ва кутубхоналарда сақланаётган қўлёзмаларни тадқиқ қилиш ва улардан нусха олиш борасида маърузалар ўқилди. Шунингдек, СамДУ Халқаро алоқалар бўйича проректор М. Носиров СамДУ халқаро муносабатлари ҳақида маъруза қилди.\nМаърузалар охирида тингловчилар томонидан маърузачиларга маърузалар юзасидан қизиқтирган саволлар берилди.\nМеҳмонларга ИБХИТМ томонидан нашр этилган китоблар ҳадя қилинди. Семинар‑тренинг якунида тингловчиларга сертификатлар топширилди.


Дилшод Назаров салкам ярим миллиард сўмга машина сотиб олди — видео - ShouBiz.uz\nМедиа 17:21 | 9.4.22\nДилшод Назаров салкам ярим миллиард сўмга машина сотиб олди — видео\nБлогер машинага 6 ой олдин тўлов қилган\nИнстаблогер, актёр Дилшод Назаров Instagram саҳифасида 46 минг долларга машина сотиб олганини маълум қилди.\nДилшод Назаров кроссовер «Hongqi HS5» автомобилини сотиб олган. Блогер машинага 6 ой олдин яъни тўйига 15 кун қолганда тўлов қилган. Актёрнинг сўзларига кўра, шу вақт мобайнида ҳар куни машина қачон келишини сўраган.\nДилшод Назаров 2021 йилнинг 29 ноябрь кунида уйланганди. Унинг куёв навкаридан видеолар дўстлари томонидан Instagram саҳифасига жойлаб борилган. Тўйда хонанда Ёрқинхўжа Умаров, Даврон Эргашев, Маъруф Шарипов ҳамда актриса Рахшона Шодиеванинг турмуш ўртоғи Жамолиддин Маҳмудов иштирок этган.\nАввалроқ Ҳосила Раҳимова нархи 150 минг доллар бўлган «Toyota Land Cruiser» йўлтанламасининг сўнгги моделини сотиб олгани ҳақида маълум қилганди. «Toyota Land Cruiser» машинаси 150 минг доллар туради. Хонанда автомашинани Дубайдан буюртма қилган. Шунингдек, у автоуловни тоғли ҳудудлардаги, чекка қишлоқлардаги халқ хизматига ҳам миниб боришини таъкидлаганди.


11:10 / 17.08.2017 117038\nЎзбекистон Республикаси Бош прокуратураси ҳузурида Мажбурий ижро бюроси (МИБ) ташкил этилганини биласиз. Президентимизнинг жорий йил 30 майдаги қарорига асосан, Бюро ходимлари хизмат кийими ва фарқловчи белгилари билан таъминланган. Бюро ва унинг ҳудудий тузилмалари юклатилган вазифаларни юқори ва профессионал даражада бажарилишини таъминлай оладиган малакали кадрлар билан тўлдирилган. Шунингдек, ҳар соҳада бўлганидек, МИБ ходимлари ҳам хизмат гувоҳномаларига эга бўлишлари керак.\nМазкур қарор бўйича МИБ ходимлари газ ва электр энергиясидан қарзи борларни назорат қилади. Ҳа, фақат қарздорларни. Қарзини тўлашга имкони йўқларнинг мол-мулки қарздорлик ҳисобидан мусодара этилади. Майли, ҳозир бу ҳақда гаплашмаймиз. Бугунги кун мавзуси МИБ ходимларининг қандай назорат олиб бораётгани хусусида.\nЎзимиз гувоҳ бўлган воқеани ёзамиз. Тошкент вилоятида жойлашган Тошкент денгизини кўпчилик билади. У ерни Президентимиз курорт масканга айлантиришни ҳам таклиф этган. Ана шу денгиз атрофидаги қишлоқда қизиқ бир воқеа содир бўлди.\nЕлкасига сумка илган, қўлига қанақадир папка ушлаган бир одам кўча бошидаги уй эшиги олдида тўхтаб, аввалига тақиллатди, кейин бақириб чақирди. Ичкаридан «ҳозир» деган овоз, кейин эса ўрта ёшлардаги эркак чиқиб келди. Меҳмон Мажбурий ижро бюроси ходими эканини, газ ва электр бўйича қарздорликни текшириб юрганини айтди. Мезбоннинг юзи тиришди.\n– Кеча келган одам ким эди унда? – деди у норози қиёфада.\nТайинли жавоб олмагач, ходимдан ҳужжатини кўрсатишни сўради. Афсуски, меҳмон ишга янги келгани, ҳали гувоҳнома олмаганини важ қилди. Мезбон уйига кириб, бироздан сўнг қоғоз парчалари билан қайтиб чиқди. Квитанцияларни ходимга кўрсатиб, ҳеч нимадан қарзи йўқлигини таъкидлади. МИБ ходими эса уларни яхшилаб кўздан кечирди, папкасидан катта дафтарни олиб, унга бир нималарни ёзди.\n– Бир маслаҳат берайми, ака, – деди мезбон дабдурустдан ходимнинг ёзув-чизувини кузатаркан. – Яхшиси, ҳужжат олиб юринг, формангиз ҳам йўқ экан. Агар бирор жиддийроқ одамга рўпара келсангиз, ўзингиз қийналиб қоласиз.\nХодим мийиғида кулиб, квитанцияларни эгасига қайтарди ва хайрлашди. Кейинги хонадон эшигини бориб тақиллатди. Бояги эркак билиб айтганмиди ёки йўқ, лекин бу уйнинг эгаси анча жиддий одам чиқди. Ёши олтмишдан ошган, сочига оқ оралаган бир чол эшик олдида турган МИБ ходимига узоқ тикилди, кейин «нима гапинг бор?» дегандек бошини қимирлатди.\n– Ассалом алайкум, амаки, яхшимисиз? Газ билан токни текширгани келдим, қарздорлик бўйича, – деди ходим ўзини дадил тутишга уриниб.\n– Валейкум. Сен ўзи кимсан?\n– Мажбурий ижро бюросиданман.\n– Қани ҳужжатинг? Қани форманг?\n– Амаки, ҳали янгиман, ҳужжат билан форма ҳозирча бизга етмади...\n– Унда буйруғинг қани? – чўрт кесди чол.\nХодим каловланди. Нима қилсам экан, деб ўйлади. Унинг хаёлларини уй эгасининг овози бўлди.\n– Қани, ичкарига кир-чи. Бир танишиб олайлик.\nЧол ичкарига юрди, ортидан ходим ҳам эргашди. Дарвозахонадан ўтгач, четдаги супага ўтирган мезбон ходимга тушунтира кетди:\n– Сен шу ҳафтани ўзида текширгани келган учинчи одамсан. Қайси бирингга ишонайлик? Сенгаям айтаман, уйимизда ток ва газ йўқ, 4 йил олдин расман уздириб қўйганман. Шундоқ экан, ҳеч қанақа қарздорлик ҳам йўқ. Бўлдими?\n– Қанақасига? – ҳайрон бўлди МИБ ходими. – Чироқсиз, газсиз қандай яшаяпсизлар?\n– Ие, осмондан тушганмисан, болам? Қишлоқдагилар қандай яшаётган бўлса, шундай. Бор, компьютерингдан кўр, узиб қўйилган. Бўлмаса, ана, томга чиқ.\n– Йўқ, амаки, мен дафтаримга ёзиб қўйишим керак. Актларни кўрсатинг, кетаман.\n– Нега сенга кўрсатишим керак? На ҳужжатинг бор, на форманг, на буйруғинг. Балки бирор ғараз ниятли кимсадирсан, кечаси чол-кампир ўзимиз ётамиз, уйимизни шип-шийдон қилиш учун «разведка»га киргандирсан.\n– Нималар деяпсиз, амаки?..\n– Ҳужжатинг бўлмагандан кейин ҳар хил хаёлга бораман, тўғрими? Майли, сенга актларни кўрсатаман, лекин ҳамма «данний»ларингни ёзволаман. Ўзимам органда ишлаганман, ҳозир ҳужжатимни обчиқаман.\nЧол ичкарига кириб кетди. Ходим ваҳимага туша бошлади. Юзидан тер оқиб тушаётгани кун иссиғидан бўлса керак. Оёқ-қўллари қалтирагани асаблари жойида эмаслигидандир балки. Чол актларни олиб чиққунча у ўзига келиб қолди. Ҳамма ҳужжатларни кўриб, дафтарига қайд этгач, амаки билан хайрлашмоқчи бўлди.\n– Шошма, қаёққа кетасан? Энди мен сени текшираман.\nМезбон МИБ ходимининг исм-фамилияси, лавозими, манзили ҳақидаги барча маълумотларни ён дафтарчасига ёзди. Кейин унга хотиржам қараб:\n– Сенга пул тўламай қочиб юрганлар керакми? Ана, Тошкент денгизига бор, ҳаммаси тапчан қурвоган, кими тўлайди, ким йўқ. Шунақа одамларни ушламоқчимисан, марҳамат, нечталаб дачалар бор, текшир шуларни. Токсиз, газсиз ўтирган оддий халққа келиб, қарзингизни тўланг, демасдан. Лекин мен сен билан алоҳида шуғулланаман, бошлиғингни танийман, агар ўзинг ҳам билсанг.\nМИБ ходими чолдан аранг қутулиб қолди. Кейин қаерга борди, кимникига кирди ёки уйига қайтиб кетдими, буниси бизга қоронғу. Қиссамиздан ҳисса шуки, Президентимиз айтганидек, прокурорлар ҳалол ишлаши керак, шунингдек, ҳукумат номидан келган оддий ходимлар ҳам.\nҚолаверса, эшигимизни тақиллатиб келган ҳар бир ходимнинг ҳужжатини сўрашни унутмайлик. Ҳужжатсиз ва махсус кийимсиз бирор ходимга ҳисоб бермаслигингиз ёки уни уйга киритмаслигингиз мумкин. Бу сизнинг, бизнинг ҳуқуқимиз.\n«Нега ижрочилар томонидан фуқаролар қарзи ундирилади, ҳокимият қарздор бўлса, ундириб берилмайди?». МИБ вакили изоҳ берди\n«Мана сенга ўғринча «точка». Каттақўрғонда Электр тармоқлари ходими МИБ инспекторини калтаклаб, ёнидаги пулларини ўғирлаб кетди


Расулуллоҳ соллаллоҳу алайҳи васаллам буюк ва мукаммал намуна\nПайғамбаримиз Муҳаммад соллаллоҳу алайҳи васаллам илк ислом жамоасини бошқарган даврда ҳали давлат механизми, уни бошқариш системаси тўла тўкис шаклланмаган эди. Аммо шунга қарамай, тарихий-ҳуқуқий манбааларда қайд этилишича, Пайғамбаримиз Муҳаммад соллаллоҳу алайҳи васаллам томонидан Мадинаи Мунавварада амалга оширилган талай чора-тадбирлар фақат исломдаги диний ғояларни амалга оширишдагина эмас, балки ҳуқуқий нормаларни ижтимоий ҳаётга тадбиқ этиш илк ислом давлатчилигини ривожлантириш ва маълум бир худудда ўзига хос сиёсатни амалга оширишда муҳим ўрин тутган. Масалан буни подшоҳлар ва амирларга йўллаган мактубларда билишимиз мумкин. Мазкур мактублар Ислом дини ривожланишининг тўнғич васиқаларидан бири эди. Уларни чет эл раҳбарларига етказиш, улар билан халқаро алоқалар қилиш бу йўлдаги биринчи қадамлар эди.\nРасулуллоҳ соллаллоҳу алайҳи васаллам Ҳудайбиядан қайтиб келганларидан сўнг, 6-йилнинг охирларида подшоҳларни Исломга даъват қилиб, мактублар йўлладилар. Расулуллоҳ соллаллоҳу алайҳи васаллам асҳоблари орасидан билим ва тажрибага эга бўлган кишиларни танлаб олиб, уларни подшоҳлар ҳузурига элчи сифатида юбордилар.\nМадинаи Мунавварадаги ўша вақтдаги ижтимоий ҳаёт ҳақида қисқача шуни айтамизки, мусулмонлар Қуръон, унинг тафсири ва ҳадис илмларини ўрганиш билан бирга, забт этилган давлатларнинг тили, адабиёти, урф-одатлари ва улар ўрганаётган илмларни ўрганишга ҳаракат қила бошладилар. Савдо ва ҳунармандчилик, жамият ҳаётидаги ўзгаришлар турли муаммоларни келтириб чиқарди. Уларнинг ечимини топиш илм-фаннинг ривожига туртки берди.\nАраб-мусулмон давлатининг кенгайиши ва аҳолининг кўпайиши, шаҳарлар сонининг ошиши ва умумий тараққиёт даражаси араб тилидан бошқа тилларни ўрганишни тақозо эта бошлади. Мусулмонлар бошқа миллат ва давлат аҳолисини истило эта бошлагач, Арабистон ярим оролидан ташқарида яшовчи халқларнинг тилларига муҳтожлик сеза бошланди. Расулуллоҳ соллаллоҳу алайҳи васаллам котибларидан Зайд ибн Собит розияллоҳу анҳу форсий, румий, ҳабаший, оромий, иброний ва сурёний тилларида ёзар ва ўқир эди. Ибн Саъднинг хабар беришича, Зайд ибн Собит Расулуллоҳ соллаллоҳу алайҳи васаллам буйруғи билан яҳудий тилини ўрганганлар. Зайд ибн Собит розияллоҳу анҳу турли ҳил тиллари билишликлари подшоҳлар ва амирларга мактуб ёзишликларида қўл келган.\nРасулуллоҳ соллаллоҳу алайҳи васалламнинг подшоҳ ва амирларга ҳам ўзига хос тарзда мактуб битганлар. Ушбу ёзилган мактубларининг матнлари орасидаги фарқлар ўрганилиб, қуйидагилар келтирилди:\n1. Расулуллоҳ соллаллоҳу алайҳи васалламнинг мактубларини аксарида " من محمد رسول الله إلى فلان " — "Муҳаммад Расулуллоҳдан фалончига" деган калималар билан бошланар эди. Масалан, Форс ҳукмдори Кисрога ёзилган мактубни мисол тариқасида келтириладиган бўлса — "من محمد رسول الله إلى كسرى عظيم فارس " – "Аллоҳнинг элчиси Муҳаммад Расулуллоҳдан Форснинг буюк ҳукмдори Кисрога" деб мактубда битилган эди. Гоҳида эса " هذا كتاب" — "Бу мактуб" деган лафз билан кириш қилинар эди. Масалан, Ҳабашистон подшоҳи Нажошийгага ёзилган мактубда " بسم الله الرحمن الرحيم هذا كتاب من محمد رسول الله إلى النجاشي" — "Бисмиллаҳир роҳманир роҳийм. Бу Муҳаммад Расулуллоҳнинг Ҳабашистон подшоси Асҳама Нажошийга мактубидир", деб шундай бошланган эди.\n2. Расулуллоҳ соллаллоҳу алайҳи васалламнинг подшоҳ ва амирларга ёзилган мактубларининг аввалида мусулмонларнинг саломи билан бошлаганлар, яъни мусулмонларга нисбатан салом билан бошлар эдилар. Масалан Баҳрайн ҳокими Мунзир ибн Совийга ёзилган мактубда "سلام عليك" — "Сизга салом бўлсин", деб келтирилган. Гоҳида Ҳабашистон подшоҳи Нажошийгага ёзилган мактубда "السلام على من آمن بالله ورسوله" — "Аллоҳ ва Расулига иймон келтирган кишиларга салом бўлсин", деб ҳам бошланган. Мушрикларга нисбатан эса бундай "سلام على من اتبع الهدى" — "Ҳидоятга эргашганларга салом бўлсин", деган лафзлар билан бошланган. Масалан Миср подшоси Муқавқисга, Форс ҳукмдори Кисрога, Рум подшоси Қайсарга, Ямома ҳокими Ҳавза ибн Алийга, Дамашқ ҳокими Ҳорис ибн Абу Шамир ал-Ғассонийга ва Умон подшоҳлари ҳисобланган Жуландий ўғиллари Жайфар ва Абдга ёзилган мактубларда шундай келтирилган. Баъзи ўринларда мактуб бошида салом тушиб қолган.\n3. Кўпинча мактубларда подшоҳларнинг исми тўғридан-тўғри келтирилган, баъзи ҳолларда эса уларни шуҳрати олдин зикр қилиниб кейин исми келтирилган. Масалан: Ҳабашистон подшоҳи Нажошийга ёзилган мактубда — "الأصحم عظيم الحبشة" — "Ҳабашистоннинг буюк подшоси Асҳама" деб келтирилган; Миср подшоси Муқавқисга ёзилган мактубда — "المقوقس عظيم القبط" –"Қибтнинг буюк ҳукмдори Муқавқис" деб келтирилган; Форс ҳукмдори Кисрога ёзилган мактубда — "كسرى عظيم فارس" – "Форснинг буюк ҳукмдори Кисро" деб келтирилган; Рум подшоси Қайсарга ёзилган мактубда — "هرقل عظيم الروم" – "Румнинг буюк ҳукмдори Ҳирақл" деб келтирилган.\n4. Набий соллаллоҳу алайҳи васаллам баъзи ҳолларда ўзларини якка ҳолда зикр қилган бўлсалар, масалан: "أنا" — "мен", "لي" — "мен учун", "جاءني" — "менга келишича", "وفد عليَّ" — "менга юборилган" каби шунга ўхшаш лафзлар билан мактубда келтирилган. Баъзи ҳолларда ўзларини жаъм ҳолида зикр қилганлар, масалан: "بلغنا" — "бизга юборилган", "جاءنا" — "бизга келган" ва шу каби лафзлар билан мактубда келтирилган.\n5. Мактуб ёзилган инсонга нисбатан мухотоблик кофи – "لك وعليك" тарзида келтирилган бўлиб, Иккиликда эса бундай кўринишда "أنتما ولكما وعليكما" ёзилган. Кўпликлда эса "أنتم ولكم وعليكم" ва шунга ўхшаш лафзлар кўринишида мурожаат қилинган.\n6. Набий соллаллоҳу алайҳи васалламнинг подшоҳ ва амирларга ёзилган мактубларининг аввалида саломдан сўнг, Аллоҳ таъолога ҳамд айтилган. Масалан, Баҳрайн ҳокими Мунзир ибн Совийга ёзилган мактубда "فإني أحمد إليك الله الذي لا إله إلا هو" — "Мен сизга Ундан ўзга барҳақ маъбуд йўқ бўлган ягона Аллоҳни мақтайман", деган сўзлар билан келтирилган. Баъзи мактубларида эса ҳамд лафзлари келтирилмаган. Гоҳо ҳамддан сўнг ташаҳҳуд айтилган. Масалан, Баҳрайн ҳокими Мунзир ибн Совийга ёзилган мактубда "وأشهد أن محمداً عبده ورسوله" — "Муҳаммад Аллоҳнинг бандаси ва элчиси эканига гувоҳлик бераман", деган сўзлар билан ёзилган. Гоҳида эса мактубларида ташаҳҳуд лафзлари айтилмаган. Мактубни кириш қисмидан сўнг, асосий қисмга — баъзида "أما بعد" — "Аммо баъд" лафзи билан билан ўтилган. Масалан, Миср подшоси Муқавқисга ва Умон подшоҳлари ҳисобланган Жуландий ўғиллари Жайфар ва Абдга ёзилган мактубларда шундай келтирилган.\n7. Расулуллоҳ соллаллоҳу алайҳи васалламнинг подшоҳ ва амирларга ёзилган мактубларининг хотимасида мусулмонларга нисбатан баъзида тўлиқ салом билан тугалланган "والسلام عليك ورحمة الله وبركاته" каби. Гоҳида эса қисқача салом лафзи билан тугатилган. Мушрикларга нисбатан эса бундай "والسلام على من اتبع الهدى" — "Ҳидоятга эргашганларга салом бўлсин» — деган лафзлар билан тамомланган. Гоҳида салом лафзи мактуб сўнгида тушириб қолдирилган.\nХуллас, Расулуллоҳ соллаллоҳу алайҳи васаллам олиб борган ташқи сиёсат, давлатлараро ўзаро сиёсий алоқаларидан, шуни айтиш керакки, инсонлар ичра элчиликка танланган бу буюк зот ўз устиларига юкланган бу маъсулиятни, Ислом даъватини халқларга етказиш, Тавҳид байроғини дунё узра баланд кўтаришдек вазифани чуқур ҳис этдилар. Аллоҳ таоло тарафидан ато этилмиш чуқур зеҳн, фаҳму-фаросат соҳиби бўлган Пайғамбар соллаллоҳу алайҳи васаллам имкони борича энг қулай ва энг енгил услублар билан муомала ва музокаралар юритдилар. Бу ғоятда кучли ва аниқ, нозик муносабатлар мисолларини, Ҳудайбия сулҳи, бошқа қабилалар билан олиб борилган алоқалар, элчилар жўнатилиши билан боғлиқ кўринишларда учратамиз. Пайғамбар соллаллоҳу алайҳи васаллам айнан шу ишни – Ислом келажагини кафолатлаш, янги ёш исломий жамиятни олға силжиш ва уни олам узра ўз мавқеини эгаллашида асосий ҳал қилувчи омиллар деб ҳисоблаганлар. Айниқса, бу ўринда Ислом ривожида асосий босқич бўлган, Расулуллоҳ соллаллоҳу алайҳи васалламнинг ўн йилга яқин ўтган Мадина даври ҳаётлари фақат ҳарб давригина эмас, балки, Мадина даври, айни пайтда, Ислом умматининг диний, сиёсий, ҳарбий, ижтимоий ва қонуний томонлардан камол топувчи палласини – бутун маданий ҳаётини қамраб олган энг муҳим паллани ташкил этади.\nАлбатта, бир кишидан бошланган ва қисқа йиллар ичида бутун Арабистон яриморолини ва тезда бошқа ажам юртларига кенгайган Ислом давлатининг бу зафарлари, энг аввало, ушбу динни юборган зот Аллоҳ таолонинг мадади ва тавфиқидандир. Сўнг эса, ушбу рисолатни амалга оширган ва ижро этган зот, Муҳаммад Мустафо соллаллоҳу алайҳи васаллам ҳазратларини етук раҳнамо, раҳбар ва йўлбошчи эканликларини аниқ далилидир. Чунки, бу даражадаги кенг кўламда олиб борилагн, улкан машаққатлар ҳамда кўплаб қурбонлар эвазига юзага келган бу жамиятнинг доҳийси жуда кучли сиёсатчи ва узоқни кўра оладиган ва шу билан бирга сабр ва таваккулнинг энг олий кўринишларини ўзида жам этган инсон эдилар.\nИслом ривожида Пайғамбар соллаллоҳу алайҳи васаллам буюк намуна эканликларининг аҳамияти яна шундаки, Расулуллоҳ соллаллоҳу алайҳи васаллам Аллоҳ таоло ато этган нубувват, Китоб ва Ҳикмат билан алоҳида-алоҳида, тафриқада, нафсу-хоҳишларига қул бўлган ҳолида жоҳилий турмуш тарзи билан ҳаёт кечираётган араб қабилаларини ягона Ислом умматига бирлаштира олдилар. Араб уммати тафриқа ва бебошликдан сўнг, ягона умматга бирлашди. Ва ана шу уммат-миллат келажакда келадиган бошқа дунё халқларига ўрнак-ибрат бўлиб қолди. Бу ҳақда оламлар Роббиси ўзи ҳам шундай шоҳидлик берган: "Сиз одамлар учун чиқарилган энг яхши уммат бўлдингиз. Амри маъруф қиласиз, наҳйи мункар қиласиз ва Аллоҳга иймон келтирасиз".\nБуларнинг бари бир асрнинг атиги тўртдан бирида амалга ошди. Ислом маданияти, ҳазораси шарқу ғарбга тарқалди. Тавҳид асосига, иймон қоидаларига ҳамда, барча махлуқотларга Аллоҳнинг раҳмати ўлароқ, олмшумул давлат барпо қилинди. Ислом маданияти – илм, иймон, раҳмат ва дўстлик маданияти бўлиб қолди. Густав Лубун деган тарихчи шундай деб айтганди: “Тарих –мусулмон араблардан кўра раҳмлироқ фотиҳни кўрмаган”. Шунинг ўзи Расулуллоҳ соллаллоҳу алайҳи васаллам буюк намуна эгаси, юритган ишлари денгиздан томчи эканлигига далолат қилади.\nХадичаи Кубро аёл-қизлар ўрта махсус ислом билим юрти мударрисаси


Фото: Бердимухамедов сайловда овоз берди\n12:05 / 12.02.2017\nБугун, 12 февраль куни Туркманистон президенти сайловлари ўтмоқда. Бутун мамлакат бўйлаб сайлов участкалари маҳаллий вақт билан соат 07.00да очилди ва 19.00гача очиқ бўлади.\nУшбу президент сайлови республика мустақилликка эришганидан кейинги бешинчиси, сиёсий партиялардан номзодлар иштирокидаги биринчисидир.\nТуркманистон президенти лавозимига ҳаммаси бўлиб 9 номзод, жумладан мамлакат президенти Гурбангули Бердимухамедов даъвогарлик қилмоқда.\nГурбангули Бердимуҳаммедов ўз оиласи аъзолари билан президент сайловида овоз бериш учун сайлов участкаларидан бирига ташриф буюрган. У сайлов участкасига оиласи — ота-онаси, ўғли, қизлари ва набиралари билан келди. Оиланинг барча аёллари миллий либос, эркаклар эса костюмда бўлган.\nТурманистон телевидениесида маълум қилинишича, президент Ашхободдаги 68-мактабда ташкил этилган 48-сайлов участкасида овоз берган. У овоз бергач, йиғилганларга мурожаат қилган.\n"Халқимиз бугун ўз тақдирини ҳал этиш учун сайловда иштирок этмоқда. Миллионлаб кишилар ўзларининг конституциявий ҳуқуқларидан фойдаланган ҳолда, ўзи истаган номзодга овоз бермоқда. Улар келажак олдидаги буюк масъулиятини ҳис қилиб, кейинги 7 йилда давлатни бошқарадиган номзодни танлашда иштирок этишмоқда", — деган Бердимухамедов.\nБошқа номзодлар ҳам якшанба куни тонгида сайлов участкаларига келиб, овоз бериб бўлишган.\nТуркманистон президенти шу мамлакатда туғилган, 40дан ёш бўлмаган, туркман тилини биладиган, охирги 15 йил давомида Туркманистонда яшаб, ишлаган фуқаро бўла олиши мумкин.\nСайловда партия вакиллари номзод сифатида иштирок этиши мамлакат конституциясининг 2016 йил сентябрда тасдиқланган сўнгги таҳририга мувофиқ киритилди, унда кўппартиявийлик ҳақидаги қоидалар, фуқаролик жамияти ва жамоатчилик бирлашмаларини ривожлантириш учун шароитлар яратиш зарурлиги белгиланди. Президент ваколатлари муддати 5 йилдан 7 йилгача узайтирилди, президентликка номзодлар учун ёш чегараси олиб ташланди, у аввал 70 ёшни ташкил этар эди.\nРеспубликанинг асосий қонунига киритилган ўзгартириш ва қўшимчаларни ҳисобга олиб, 2016 йилнинг 14 декабрида номзодларни сайловларда иштирок этиш учун илгари суриш бошланди, 26 декабрда эса улар Марказий сайлов комиссияси томонидан рўйхатга олинди.\nСайловларда жами 2578та сайлов участкаси очилган, шундан 39таси Туркманистоннинг мамлакатдан ташқаридаги дипломатик миссиялари қошида очилди.\nТошкент вақти билан соат 11:00 ҳолатига кўра, 1 миллионга яқин сайловчи овоз бериб бўлган ва сайловдаги давомат 30,5 фоизни ташкил қилган.\nВидео: Туркманистон президенти сайловчилар қаршисида гитара чалиб, қўшиқ куйлади


Айтиш жоизки, буларнинг барчаси “Тасвирий ойина” ижодий уюшмаси фаолиятининг инъикоси, узоқ йиллар давомида олиб борилаётган саъй-ҳаракатларнинг яққол ифодасидир. Мухбиримиз шулар хусусида мазкур уюшма раиси Исфандиёр ЛАТИПОВ билан суҳбатлашди.\n— Нуфузли халқаро ташкилотлар томонидан Ўзбекистон иқтисодиёти жадал ривожланаётган бешта давлатдан бири сифатида эътироф этилгани ҳар биримизга чексиз ғурур бағишлайди, — дейди И. Латипов. — Истиқлолнинг илк йиллариданоқ мутлақо янги, юқори технологияли саноат тармоқларини изчил ривожлантиришга катта эътибор қаратилиши натижасида нефть-кимё, автомобилсозлик, қишлоқ хўжалиги ҳамда темир йўл машинасозлиги, электротехника, фармацевтика, тўқимачилик, замонавий қурилиш материаллари саноати тараққиёт йўлига чиқди. Шу ҳақда сўз борганда, Устюрт ва Шўртан газ-кимё мажмуалари, Бухоро нефтни қайта ишлаш заводи, Қўнғирот сода заводи, Деҳқонобод калийли ўғитлар заводи, Андижон, Самарқанд, Тошкент ҳамда Хоразм вилоятларидаги автомобилсозлик заводлари бор салоҳияти билан кўз олдимизда гавдаланади. Қамчиқ довонидан ўтган, ноёб тоғ туннелини ўз ичига олган Ангрен — Поп темир йўл тармоғи, Тошгузар — Бойсун — Қумқўрғон темир йўли, пойтахтимиздан Самарқанд, Қарши ва Бухоро шаҳарларига қатнаётган юқори тезликда ҳаракатланувчи поездлар ҳамда бошқа эътиборга молик муваффақиятлар юртимизнинг шахдам одимлари сифатида ҳар биримизнинг ҳаётимизда ўчмас из қолдираётгани айни ҳақиқат. Табиийки, замон билан ҳамнафас, вақт билан ҳамқадам иш юритаётган “Тасвирий ойина” уюшмаси шу жараёнларни бутун моҳияти билан, таъсирчан шаклларда кўрсатишга интилиб келмоқда.\nШу билан бирга, тематик баннер, плакат ва буклетлар тайёрлаш баробарида, таклиф ҳамда тавсиялар китобини нашр этиб, жойларга етказиб бераётганимизни алоҳида қайд этмоқчиман. Зеро, Халқ билан мулоқот ва инсон манфаатлари йили муносабати билан давлатимиз раҳбарининг ислоҳотлар ҳақидаги ибратли фикрлари, мақоллар ҳамда ҳикматли сўзлар йўл бўйларидаги махсус мосламалар, бинолар пештоқлари, бозорлар, истироҳат боғлари, хиёбонлар, таълим муассасалари, маънавият ва маърифат хоналари ҳамда оммавий тадбирлар ўтказиладиган жойларда ўрнатилган тасвирий воситаларда фойдаланилмоқда. Жорий йилда “Тавсиялар” қўлланмасини 40 минг нусхада нашрдан чиқариб, ҳудудларга тарқатдик.\n— Президентимиз Шавкат Мирзиёев томонидан қабул қилинган ҳужжатлар асосида мамлакатимиз ижтимоий-сиёсий, социал-иқтисодий ҳаётида янгича ёндашув, беқиёс ўзгаришлар амалга оширилмоқда. Айтинг-чи, бу жараёнлар тасвирий тарғиботда қай даражада намоён бўлаяпти?\n— Давлатимиз раҳбари таъкидлаганидек, ютуқларга маҳлиё бўлиб қолмасдан янги марраларга интилишимиз айни заруратдир. Фаолиятимизга танқидий қараб, олдимизда турган энг устувор вазифаларни бажаришга киришганмиз. Халқ билан мулоқот ва инсон манфаатлари йилининг асосий мақсадларидан келиб чиққан ҳолда, “Эл фаровонлигини янада юксалтириш”, деган олижаноб ғояни ҳар бир юртдошимиз қалбига сингдириш чораларини кўраяпмиз. Давлат дастури доирасида мамлакатимизда эришилаётган улкан натижаларни замонамиз қаҳрамонлари тимсоли орқали тарғиб қилиш ишлари изчил -давом эттирилмоқда.\n— Ҳаракатлар стратегияси мамлакатимизни бешта устувор йўналиш бўйича жадал ривожлантиришга қаратилган дастуриламал ҳужжат ҳисобланади. Шундан келиб чиқиб, ижодий уюшма томонидан қандай амалий ишлар олиб борилаяпти?\n— Инсонларнинг дарду ташвишларини ўйлаб яшаш — одамийликнинг энг олий мезони. Юртбошимиз томонидан илгари сурилган ушбу ҳаётий ғоя асосида одамлар билан очиқ ҳамда юзма-юз мулоқот ташкил қилинмоқда, аҳолини қийнаб келаётган муаммо ва камчиликлар жойларнинг ўзида бартараф этилаяпти. Албатта, бунда Президентимизнинг виртуал қабулхонаси ҳамда жойлардаги Халқ қабулхоналари томонидан олиб борилаётган ишлар муҳим аҳамиятга эга.\nҲаракатлар стратегияси, айтиш жоизки, фаолиятимизнинг асосий дастуриламалидир. Таъбир жоиз бўлса, ушбу тарихий жараёнларни тасвирий воситаларда акс эттириб бораяпмиз. Жумладан, тасвир ва шиорларимизга кенг ҳамда оммабоп мазмундаги эзгуликка ундовчи руҳ сингдирилмоқда. Расмларда фидокорона меҳнати, ҳалоллиги, ватанпарварлиги, изланувчанлиги ҳамда ташаббускорлиги билан ёшларга ўрнак бўлаётган, давлатимиз унвонлари, орден ва медаллари билан мукофотланган замондошларимизнинг сиймосини шарқона тасвирларда ифодалашга астойдил интилаяпмиз.\nУмуман, Ҳаракатлар стратегиясининг ҳар бир йўналиши билан боғлиқ плакат ҳамда буклетлар тезкор ва ранг-баранг шаклларда тайёрланаяпти. Бундай тарғибот ҳаммага бирдек тушунарли бўлиб, улар ҳар куни миллионлаб одамларга эзгу ғоя ва теран фикр улашади.\nБугунги тезкор давр талабидан келиб чиқиб, қарийб етти ярим мингтага яқин замонавий тарғибот воситалари — билбордлар, нурли-чироқли қурилмалар, сити-формат шаклидаги тарғибот воситаларидан самарали фойдаланаяпмиз. Мазкур тарғибот воситалари 24 соат мобайнида ишлаши билан эътиборга молик.\n— Давлат рамзлари ва Ватан тимсоллари ҳар биримиз учун муқаддас ҳисобланади. Буни аҳоли, хусусан, ёшларимиз онгига чуқур сингдириш йўлидаги ишлар ҳақида ҳам тўхталсангиз.\n— Байроқ, герб, мадҳия Ўзбекистон Республикаси давлат суверенитети рамзларидир. Уларни ардоқлаш, ёшларимизни давлат рамзларига чексиз ҳурмат руҳида камол топтиришга ҳисса қўшиш — доимий эътиборимизда. Шу мақсадда плакат ҳамда буклетлар тайёрланиб, аҳолига етказилди. Масалан, “Муқаддас Ватан тимсоллари ва Давлат рамзлари” туркум плакатларимиз корхона ҳамда ташкилотлар ва хонадонларни безаб турибди.\nВатанимиз тимсоллари акс этган плакатлар нашр этилиб, корхона, ташкилот ҳамда муассасаларга тарқатилди ва кенг тарғибот ишлари олиб борилмоқда.\nБиз учун қадрли бўлган бу тимсолларни кенг тарғиб қилишда мунтазам ўтказилаётган кўрик-танловларнинг аҳамиятини ҳам таъкидлаш зарур. Масалан, истиқлол йилларида “Конституция — бахтимиз пойдевори” кўрик-танлови жорий этилди. Асосий Қонунимиз мазмун-моҳиятини ўқувчилар онгига чуқур сингдириш орқали уларнинг ҳуқуқий билимини янада оширишга хизмат қилиб келаётган мазкур танловда ҳар йили 4 миллион нафарга яқин ўқувчи-ёшлар иштирок этмоқда.\n— Бугун инсоният бемисл тараққиётга эришиб, оламшумул ютуқларни қўлга киритаяпти. Шунга қарамай, глобал миқёсда турли хавф-хатарлар ҳамон долзарб бўлиб турибди. Дунёда гиёҳвандлик, одам савдоси, терроризм каби иллатлар авж олмоқда. Бу таҳдидлардан фуқароларни огоҳ этишда уюшма қай даражада ўз вазифасини уддалаяпти?\n— Дарҳақиқат, бу инсониятни жиддий ташвишга солмоқда. Ўз навбатида, уюшма томонидан фуқароларни огоҳликка чорловчи, оқни қорадан ажратишга қаратилган бир қатор ишлар амалга оширилаётир. Жумладан, Одам савдосига қарши курашиш бўйича Республика идоралараро комиссияси кўмагида “Ҳушёр бўлинг, азиз одамлар!” номли плакатлар тўплами тайёрланди. Мўмай пул топиш илинжида хорижга бориб, алданиб қолиш оқибатлари чуқур очиб берилган ушбу плакатлар метро вагонлари, бекатлар, марказий кўчаларга ўрнатилди. Шу мавзудаги буклетларни “Ўзбекистон ҳаво йўллари” ҳамда темир йўл чипталарига қўшиб тарқатиш амалиёти йўлга қўйилди. Айни чоғда одам савдосидан огоҳ этувчи тарқатма материаллар чегара ўтиш масканлари, аэропорт, темир йўл вокзалларида хорижга чиқиш истагидаги фуқароларга тақдим қилинаяпти.\nҲамкор ташкилотлар кўмагида диний экстремизм ва терроризмнинг мудҳиш қиёфасини фош этишга йўналтирилган фотокўргазма фаолияти янада кучайтирилди. Кўргазма учун юзлаб эскизлар тақдим қилинган бўлиб, улардан 50 таси танлаб олинди. Бу кўчма фотокўргазма Қорақалпоғистон Республикаси ҳамда вилоятларда ҳам юқори савияда ўтказилмоқда.\n— Ватанпарварлик, ҳалолликка ундайдиган, юрт, халқ ва ёшлар тақдирига дахлдорлик ҳиссини кучайтирадиган таъсирчан, оддий, самимий тасвирий тарғибот воситалари кўпаяётгани барчамизни қувонтиради. Лекин тижорий мақсадларда кўчалар, биноларнинг махсус жойларида ўрнатилган реклама баннерлари, паннолар ҳамда бошқа воситалардаги бир-бирига уланмаган сўзлар, устига-устак, имловий хатолар учраб турадики, уларни кўриб кўнглингиз хира тортади. Айтингчи, бу масалага ойдинлик -киритиш вақти келмадимикин?\n— Бу ҳол, чиндан ҳам, юртдошларимизни кўпдан буён ўйлантириб келади. Турли учрашувларда оддий одамлар рекламалар имловий ва мантиқий хатолар билан ёзилаётганига ҳақли равишда эътироз билдиришаяпти. Бу нуқсонларни чуқур ўрганиб, тегишли хулосалар чиқариш зарурати бор. Шу ўринда айтмоқчиманки, бизга реклама матнларини тил қоидаларига риоя қилган ҳолда, аниқ ва муфассал кўриб чиқиш ҳамда тасдиқлаш вазифаси юклатилса, бу йўналишда бутун масъулиятни ўз зиммамизга олишимиз учун имкониятимиз ҳам, салоҳиятимиз, тажрибамиз ҳам етарли, деб ҳисоблайман. Уюшма ташкил этилган пайтда Қорақалпоғистон Республикаси ҳамда вилоятларда бўлгани сингари Тошкент шаҳар бўлими ҳам иш бошлаган эди. Афсуски, -кейинчалик нима бўлди-ю, у тугатилди.\nБугунги кунда республикамиздаги 70 та туман ва шаҳарда бўлимларимиз бор, холос. Агар қолган туман ҳамда шаҳарларда ҳам бўлимлар очилса, тасвирий тарғибот қамрови янада кенгайган бўларди.


«Ўтюраклар Клуби»нинг 17 йиллиги муносабати билан қамоқлардаги 17 сиёсий маҳкумлар озодлигини яна бир бора талаб қиламиз! | ЎТЮРАКЛАР КЛУБИ\nБарчага аёнки 2016 йинг 12 октябрь куни Олий Мажлис Сенатининг “Ўзбекистон Республикаси Конституциясининг йигирма тўрт йиллиги муносабати билан амнистия тўғрисида”ги қарори қабул қилинди. Лекин ушбу қарорда сиёсий ва диний маҳкумларга нисбатан амнистия акти қўлланилмаслигини очиқ ойдин кўрсатиб ўтилган.\nСталиннинг ўлимидан кейин унинг ўрнини эгаллаган Хрушчев биринчилардан бўлиб Сталин қатағони қурбони бўлган инсонларни оқлаш ва қамоқдагиларни озод қилишга Олий Фармон берганди.\nБизлар ҳам Шавкат Мирзиёевнинг Ислом Каримов ўлимидан кейинги қўйган ижобий қадамларини кўриб сиёсий ва диний маҳкумлар масаласида ҳам ижобий иш қилса керак деб умид қилгандик. Лекин афсуски Ислом Каримов ўлимидан 12 октябрь кунги эълон қилинган Амнистия актининг ижро этилиш муддати 12 январь куни якунланди. Бу йилги Амнистия бу сафар ҳам, Каримов замонидагидек ўзбек хукуматининг қора рўйхатида бўлган сиёсий ва диний маҳкумларни хатлаб ўтди, уларнинг асосий қисми қамоқларда қолмоқдалар. Ҳар бир қамоқхонадан бир нечтадан диний маҳкумларни озод қилиш каби Каримов даври усули яна такрорланди холос.\nМирзиёев хукуматни бошқаришни қўлга олганидан буён 24 йилдан буён қамоқда қолиб келаётган Самандар Қўқонов озодликка чиқарилди. 2013 йилнинг 10 июль куни 60 ёшида хибсга олинган ва 4 йил қамоқ жазосига хукм қилинган, 2013 йилдан буён 3 марта эълон қилинган амнистия акти қўлланилмаган, 4 йиллик қамоқ муддати 2017 йилнинг 10 июль куни тугаши кутилаётан ҳуқуқ фаоли Бобомурод Раззоқов жазо муддати тугашига 8 ой қолганида озодликка чиқарилди.\nБиз диктатура режими сингари сиёсий ва диний маҳкумларни Ўзбекистон хукумати гаровда ушлаб туришига қаршимиз ва ушбу қамоқда қолаётган маҳкумларнинг, сиёсий қатағон қурбонларини озодликка чиқарилиш ва оқлаш учун маҳсус давлат комиссияси тузиш талабимизда қатъий қоламиз.\nДИКТАТОРНИНГ ЎЛИМИДАН СЎНГ СИЁСИЙ ҚАТАҒОН ҚУРБОНЛАРИНИ ОҚЛАБ, МАҲКУМЛАРНИ ОЗОДЛИККА ЧИҚАРИЛИШИ ДАРКОР ЭДИ!\nЎзбекистондек йирик мамлакатда сиёсий ва диний маҳкумларнинг жиноят ишларини ўрганиб чиқиб, ўз хулосаларини беришлари мумкин бўлган малакали, виждонли мутахассислар, ҳуқуқшунослар етарли. Қамоқнинг бир куни ҳам, бир дақиқаси ҳам қамоқдир. Буни ўзбек қамоқхонаси азобларини тортиб кўрган инсонларгина хис қила оладилар холос.\nМахсус комиссия энг аввало Бирлашган Миллатлар Ташкилоти инсон ҳуқуқлари кўмитаси, қийноқларга қарши кўмитаси ва ишчи гуруҳлари томонидан Мустақиллик эълон қилинган йиллардан бошлаб эълон қилинган қарорлари, хулосалари ва тавсияларини ўрганиб чиқиб, ушбу халқаро хужжатларда баён қилинган таклиф ва талабларни бажарилишига маъсул қилиб тайинланса мақсадга мувофиқ бўлади.\nЧунки Аъзам Турғунов, Аъзам Фармонов, Дилмурод Саид, Ғайбулло Жалилов, Солижон Абдураҳмонов, Санжар Исмоилов, Хайрулло Турсунов, Қаюм Ортиқов, Эркин Мусаев сингари сиёсий ва Алишер Кароматов, Абдурасул Худойназаров, Бобомурод Раззоқов, Мўътабар Тожибоева, Қаюм Ортиқов сингари собиқ сиёсий маҳкумлар, яна қанчадан-қанча адолатсиз судлов ва қийноқ қурбони бўлган жабрдийдаларни ҳуқуқлари паймол қилинганлигини малакали халқаро экспертлар исботлаб берганлар.\nАгар бу маҳкумлар ва улар оилалари учун адолат қарор топса ва мамлакатда қонун устуворлиги таъминланса, бу Ўзбекистон ҳукумати ва халқи келажаги учун катта резонанс бўлади.\nМазкур махсус Давлат комиссиясининг фаолияти жамоатчилик учун очиқ ва шаффоф бўлиши керак.\nКасбий фаоли сабаб қамоқларда қолаётган 17 нафар сиёсий қатағон қурбонлари – журналистлар, ҳуқуқ фаоллари:\n1. ЖУРНАЛИСТ МУҲАММАД БЕКЖОН\nМуҳаммад Бекжонов 1954 йилда туғилган.\nУ дунёдаги узоқ йиллардан буён қамоқда қолаётган оз сонли журналистлар қаторига киради. У «Эрк» мухолиф партиянинг вакили ва шу партия газетасининг бош мухаррири бўлган.\nУни 1999 йилда Киевдан ўзбек махсус хизмати томонидан ўғирлаб кетилган.\n2013 йилда у “Чегара билмас мухбирлар” халқаро ташкилотининг Матбуот эркинлиги мукофоти совриндори бўлди. Уни қамоқда узлуксиз қийноққа тутганлар.\n2. ЖУРНАЛИСТ ЮСУФ РЎЗИМУРОДОВ\nЮсуф Рўзимуродов 1958 йилда туғилган.\nУ дунёдаги узоқ йиллардан буён қамоқда қолаётган оз сонли журналистлар қаторига киради. У «Эрк» мухолиф партиянинг вакили ва шу партия газетасининг мухбири бўлган.\nОзодликка чиқиши арафасида 2014 йилда унга Жиноят Кодексининг 221-моддаси (Жазони ижро этиш муассасаси маъмуриятининг қонуний талабларига бўйсунмаслик) билан унга 3 йил муддатга қамоқ жазоси узайтирилган. Уни қамоқда узлуксиз қийноққа тутганлар.\n3. ЖУРНАЛИСТ ҒАЙРАТ МИХЛИБОЕВ\nҒайрат Михлибоев 1979 йил 27-сентябрда туғилган.\nУ Республика Давлат матбуот ва ахборот агентлиги “Республика” газетасида. “Хуррият” ва Республика Мудофаа вазирлигининг “Ватанпарвар” газетаси мухбири вазифаларида ишлаган. У танқидий-таҳлилий мақолалари билан танилган.\nУ 2002 йилнинг 25-июль куни сохта айбловлар билан хибсга олинган. 2003 йилнинг 18-февраль кунги адолатсиз суд хукми билан Жиноят Кодексининг 156-моддаси 2-қисми (Миллий, ирқий, этник ёки диний адоват қўзғатиш), 159-моддаси 3-қисми (Ўзбекистон Республикасининг конституциявий тузумига тажовуз қилиш), 216-моддаси (Жамоат бирлашмалари ёки диний ташкилотларни қонунга хилоф равишда тузиш), 244-моддаси 2-қисмидаги (Диний экстремистик, сепаратистик, фундаменталистик ёки бошқа тақиқланган ташкилотлар тузиш, уларга раҳбарлик қилиш, уларда иштирок этиш) жиноятларини содир этганликда айбланиб, 7 йил муддатга озодликдан маҳрум қилинган.\nОзодликка чиқиши арафасида 2007 йилнинг 25-сентябрь куни унга Жиноят Кодексининг 221-моддаси (Жазони ижро этиш муассасаси маъмуриятининг қонуний талабларига бўйсунмаслик) билан унга 5 йил муддатга қамоқ жазоси узайтирилган.\nОзодликка чиқиши арафасида 2014 йилда унга Жиноят Кодексининг 221-моддаси 2-қисми, “а” банди (Жазони ижро этиш муассасаси маъмуриятининг қонуний талабларига бўйсунмаслик) билан “ўта хавфли рецидивист” сифатида қамоқ жазоси узайтирилган. Уни қамоқда узлуксиз қийноққа тутганлар.\n4. ҲУҚУҚ ҲИМОЯЧИСИ АЗАМ ФАРМОНОВ\nАзам Фармонов 1979 йилнинг 13-декабрь куни туғилган.\nУ Ўзбекистон Инсон ҳуқуқлари жамиятининг Сирдарё вилояти раҳбари эди ва асосан фермерлар ҳуқуқларини ҳимоя қилиб келган.\nУ 2006 йил 29-апрелда сохта айбловлар билан хибсга олинган ва 2009 йил 15-июнь кунги адолатсиз суд хукми билан Жиноят Кодексининг 165-моддаси 2-қисми “в” бандидаги жиноятни содир этиб, ўзгалардан “Товламачилик” йўли билан 250 АҚШ доллари ва 200 000 сўм олганликда айбланиб, 9 йил муддатга озодликдан маҳрум қилинган. У Ўзбекистондаги энг қаттол зона хисобланмиш “Жаслиқ” қамоқхонасида сақланаётган ягона ҳуқуқ ҳимоячиси хисобланади.\nОзодликка чиқиши арафасида унга Жиноят Кодексининг 221-моддаси (Жазони ижро этиш муассасаси маъмуриятининг қонуний талабларига бўйсунмаслик) билан жиноят иши қўзғатилиб 2015 йил 1-май кунги суд хукми билан унга 5 йил 26 кунга муддатга қамоқ жазоси узайтирилган. Уни қамоқда узлуксиз қийноққа тутганлар.\n5. ҲУҚУҚ ҲИМОЯЧИСИ ИСРОИЛЖОН ХОЛДОРОВ\nИсроилжон Холдоров 1951 йилда туғилган.\nУ Ўзбекистон “Эзгулик” инсон ҳуқуқлари Жамияти вакили хисобланади. Холдоров 2006 йилнинг май ойида Қирғизистоннинг Ўш шахридан ўзбек маҳсус хизматлари томонидан ўғирлаб кетилган.\n2007 йил февралда Жиноят Кодексининг 159-моддаси (Ўзбекистон Республикасининг конституциявий тузумига тажовуз қилиш) 216-моддаси (Жамоат бирлашмалари ёки диний ташкилотларни қонунга хилоф равишда тузиш), 223-моддаси (Қонунга хилоф равишда чет элга чиқиш ёки Ўзбекистон Республикасига кириш) ҳамда 244/1-моддаси (Жамоат хавфсизлиги ва жамоат тартибига таҳдид соладиган материалларни тайёрлаш ёки тарқатиш) сингари сохта айбловлар ва адолатсиз суд хукми билан 6 йил муддатга озодликдан маҳрум қилинган.\nОзодликка чиқиши арафасида 2012 йилда унга Жиноят Кодексининг 221-моддаси (Жазони ижро этиш муассасаси маъмуриятининг қонуний талабларига бўйсунмаслик) билан жиноят иши қўзғатилиб, 3 йил муддатга қамоқ жазоси узайтирилган.\nОзодликка чиқиши арафасида 2015 йилда унга Жиноят Кодексининг 221-моддаси 2-қисми, “а” банди (Жазони ижро этиш муассасаси маъмуриятининг қонуний талабларига бўйсунмаслик) билан “ўта хавфли рецидивист” сифатида 3 йил 6 ой муддатга қамоқ жазоси узайтирилган. Уни қамоқда узлуксиз қийноққа тутганлар.\n6. ҲУҚУҚ ҲИМОЯЧИСИ ЙЎЛДОШ РАСУЛОВ\nЙўлдош Расулов 1968 йилда туғилган.\nУ Ўзбекистон Инсон ҳуқуқлари жамияти Қашқадарё вилояти фаоли хисобланади.\nУ Ўзбекистондаги эътиқод эркинлигига тўсқинликларга ва қамоқхоналардаги маҳкумларга ноинсоний муносабатлар юзасидан чиқишлар қилган.\n2002 йил 24 май куни сохта айбловлар билан хибсга олиниб, 17 сентябрь кунги адолатсиз суд хукми билан ҳукуматга қарши фаолият олиб борганлик ва радикал исломий гуруҳ билан алоқаларга эгалик ҳақдаги айбловлар 7 йил муддатга озодликдан маҳрум қилинган.\n2007 йил апрель ойида яна айнан ман шундай айбловлар билан хибсга олиниб, адолатсиз суд хукми билан 10 йил муддатга озодликдан маҳрум қилинган. Уни қамоқда узлуксиз қийноққа тутганлар.\n7. ЖУРНАЛИСТ СОЛИЖОН АБДУРАХМОНОВ\nСолижон Абдураҳмонов 1950 йилнинг 1-июнь куни туғилган.\nУ мустақил журналист сифатида Uznews.net, IWPR (Уруш ва тинчликни ёритиш институти) сингари интернет нашрлари билан ҳамкорлик қилиб келган. У ҳуқуқ фаоли ҳамдир ва шахс ҳуқуқлари ҳимоя қилиш кўмитаси асосчиларидан биридир.\nСолижон Абдурахмонов Қорақалпоғистон Автоном Республикасидаги қуриб бораётган “Орол” денгизи муаммоларини кўтабир чиққан, ва “Орол”нинг қуриши экологияга, шу худудда яшовчи инсонларнинг соғлигига кескин таъсир қилаётгани ҳақида баралла бонг урган журналистдир.\nУ 2008 йил 7-июнда сохта айбловлар билан хибсга олинган ва 2008 йилнинг 10-октябрь куни адолатсиз суд хукми билан Жиноят Кодексининг 25-273-моддаси 5-банди (Гиёвандлик воситалари ёки психотроп моддаларни ўтказиш мақсадини кўзлаб қонунга хилоф равишда тайёрлаш, олиш, сақлаш ва бошқа ҳаракатлар қилиш, шунингдек уларни қонунга хилоф равишда ўтказишга суиқасд қилиш ва ўз ихтиёри билан айбини бўйнига олиш тўғрисида ҳокимият органларига арз қилмасдан гиёвандлик воситалари ёки психотроп моддаларни топширмаганлик) жиноятини содир этганликда айбланиб 10 йил муддатга озодликдан маҳрум қилинган.\n2014 йилда Солижон Абдураҳмонов Германиядаги Йоханн-Филипп Палма номидаги жамғарманинг сўз ва матбуот эркинлиги мукофоти юксак халқаро мукофоти совриндори бўлди. Уни қамоқда узлуксиз қийноққа тутганлар.\n8. ҲУҚУҚ ҲИМОЯЧИСИ АЪЗАМ ТУРҒУНОВ\nАъзам Турғунов 1952 йилда туғилган.\nУ 1990 йиллардан бошлаб инсон ҳуқуқи ҳимоячисидир. У Тошкент шахар “Мазлум” инсон ҳуқуқлари Маркази рахбари сифатида фаолият юритиб келган ва виждон тутқунлари ва қийноқ қурбонларини ҳимоя қилиб келган. Аъзам Турғунов тергов ва судларда сиёсий ва диний мотив билан хибсга олинганлар, қийноқ ва адолатсиз судлов қурбонлари ҳуқуқларини тергов ва суд жараёнларида уларнинг ҳимоячиси сифатида ҳимоя қилиб келган саноқли ҳуқуқ фаолларидан бири эди.\nИкки марта хибсга олинган. 1999 йилда уни 2 йил муддатга қамоқ жазосига хукм қилинган.\n2008 йил 11-июль куни сохта айбловлар билан хибсга олинган ва адолатсиз суд хукми билан\nЖиноят Кодексининг 165-моддаси (Товламачилик) жиноятини содир этиб, ўзгалардан 450 АҚШ доллари миқдорида олган дея 10 йил муддатга озодликдан маҳрум қилинган.\n2008 йил 14-июль куни Аъзам Турғунов камерасидалик пайтида уни сўроқ қилган терговчи унинг кетидан камерага кириб қайноқ сувни унинг ўнг елкасидан белигача қайноқ сув қуйиб юборган, бадани қаттиқ куйгани сабабли хушидан кетган. Уни қамоқда узлуксиз қийноққа тутганлар.\n9. ЖУРНАЛИСТ ДИЛМУРОД САИДОВ\nДилмурод Саидов 1962 йил 29-апрелда туғилган.\nУ мустақил журналист ва Ўзбекистон Инсон ҳуқуқлари «Эзгулик» жамияти вакили сифатида фаолият юритган ва мамлакатдаги коррупция жиноятига қарши курашган. Унинг «Йўқ ҳақида бадиҳа» номли танқидий мақоласи 2005 йилнинг 24-ноябрь куни «Адвокат Пресс» мустақил ҳафталигида чоп қилингандан кейин газета хукуматнинг топшириғи билан ёпилган.\nУ 2009 йил 22-февралда сохта айбловлар билан хибсга олиниб, 2009 йил 30-июлда адолатсиз суд хукми билан Жиноят Кодексининг 165-моддаси 3-қисми “а” банди (Товламачилик), 228-моддаси 2-қисми “б” банди ва 228-моддаси 3-қисм (Ҳужжатлар, штамплар, муҳрлар, бланкалар тайёрлаш, уларни қалбакилаштириш, сотиш ёки улардан фойдаланиш) жиноятларини содир этиб, ўзгалардан 15000 АҚШ доллари олганликда айбланиб, 12.5 йил муддатга озодликдан махрум қилинган.\nНавоий қамоқхонасида сақланаётган Дилмурод Саййид 2014 йилда ҳамкасбларига чиқарган номасида қуйидагиларни ёзган: “…ўтган умримдан хотиржамман. Буёғининг эса, ҳозирда деярли қизиғи йўқ! Мабодо шу жойларда қазоим етса, ўша гап, яъни овора бўлиб Тошкентга олиб кетманглар, Булунғурга – турмуш ўртоғим Барно ва қизалоғим Рухшонанинг ёнига қўйинглар!!!”. Уни қамоқда узлуксиз қийноққа тутганлар.\n10. ҲУҚУҚ ҲИМОЯЧИСИ ҒАЙБУЛЛО ЖАЛИЛОВ\nҒайбулло Жалилов 1964 йилда туғилган.\nУ Ўзбекистон инсон ҳуқуқлари жамиятининг Қашқадарё вилоятида ҳуқуқ ҳимоячиси сифатида фаолият юритган. У мустақил мусулмонларга нисбатан босимларга қарши курашган.\n2009 йил июнь ойида сохта айбловлар билан хибсга олинган. Ғайбулло Жалилов ва яна бир неча кишига Қарши шаҳри аэропорти ва «Хонобод» ҳарбий базасини портлатишга тил бириктириш айби қўйилган, Ғайбулло Жалиловнинг рафиқасига турмуш ўртоғига қарши кўрсатма бериши учун Қашқадарё вилоят Миллий Хавфсизлик хизмати ходимлари тазйиқ ўтказганлар.\n2009 йилнинг август ойида адолатсиз суд хукми билан 11 йил 1 ой 5 кун муддатга озодликдан махрум қилинган. Уни қамоқда узлуксиз қийноққа тутганлар.\n11. ҲУҚУҚ ҲИМОЯЧИСИ ҒАНИХОН МАМАТХОНОВ\nҒанихон Маматхонов 1951 йил 6-майда туғилган.\nУ «Шахс ҳуқуқлари Халқаро кўмитаси»нинг Фарғона вилоят худудий вакили сифатида ижтимоий, иқтисодий ҳуқуқларини ҳимоя қилиб келган ва мажбурий мехнатга қарши чиқишлар қилган.\nУ 2009 йил 9-октябрда сохта айбловлар билан хибсга олинган ва 2009 йил 25-ноябрь кунги адолатсиз суд хукми билан Жиноят Кодексининг 168-моддаси 3-қисми “а” банди (Фирибгарлик), 25,211-моддаси 3-қисми “а” банди (Пора беришга суиқасд қилиш) жинояти содир этиб, ўзгалардан 500 минг сўм (тахминан 330 АҚШ доллари) олганликда айбланиб, 5 йил 2 ой муддатга озодликдан махрум қилинган.\nОзодликка чиқиши арафасида 2014 йил 4-мартда унга Жиноят Кодексининг 221-моддаси (Жазони ижро этиш муассасаси маъмуриятининг қонуний талабларига бўйсунмаслик) билан жиноят иши қўзғатилиб, 2 йил 6 ой 6 кун муддатга қамоқ жазоси узайтирилган.\nҚамоқда соғлигидан айрилган 65–ёшли Маматхонов 2016 йил 4 июнь куни озодликка чиқишини орзиқиб кутганди. Афсуски 2016 йил 31-май куни унга нисбатан Жиноят Кодексининг 221-моддаси 2-қисми, “а” банди (Жазони ижро этиш муассасаси маъмуриятининг қонуний талабларига бўйсунмаслик) билан “ўта хавфли рецидивист” янги жиноят иши қўзғатилди. Маматхоновнинг ўзини ва адвокатини иштирокисиз ўтган суд хукми билан 2 йил 4 кун муддатга қамоқ жазоси узайтирилган. Уни қамоқда узлуксиз қийноққа тутганлар.\n12. ҲУҚУҚ ҲИМОЯЧИСИ МЕҲРИНИСО ҲАМДАМОВА\nМеҳринисо Ҳамдамова 1969 йилда туғилган. У Ўзбекистон Инсон ҳуқуқлари жамияти Қашқадарё вилояти вакили.\nУ босимга учраётган мусулмонларнинг ҳуқуқлари бузилишига қарши мониторинглар ўтказган ва мустақил мусулмонлар ҳимоясига ўтказилган норозилик акцияларида иштирок этган.\n2009 йилнинг 5-ноябрида сохта айбловлар билан хибсга олиниб, 2010 йилнинг апрель ойида адолатсиз суд хукми билан 7 йил муддатга озодликдан махрум қилинган.\nУнинг уйида тинтув ўтказиш қарорида “Қарши шаҳрида яшовчи Ҳамдамова Меҳринисо ва бошқалар доимий равишда ўз яшаш уйларида ноқонуний ва яширин тарзда диний мавзудаги йиғилишлар ташкил қилиб, ушбу йиғилишларни жамоатга бирлашиш, жамоатга кўпроқ ёшларни жалб қилиб, сафларини кенгайтириш кабилар тўғрисида ўтказиб, ўз сафларини кенгайтириш учун давъатлар ҳамда фаол ҳаракатлар қилиб келганлар” дейилган.\n13. ҲУҚУҚ ҲИМОЯЧИСИ ЗУЛҲУМОР ҲАМДАМОВА\nЗулҳумор Ҳамдамова 1960 йилда туғилган.\nУ Ўзбекистон Инсон ҳуқуқлари жамияти Қашқадарё вилояти вакили.\n2009 йилнинг 5-ноябрида сохта айбловлар билан хибсга олиниб, 2010 йилнинг апрель ойида адолатсиз суд хукми билан 6 йил 6 ой муддатга озодликдан махрум қилинган.\n14. ҲУҚУҚ ҲИМОЯЧИСИ ЧЎЯН МАМАТҚУЛОВ\nЧўян Маматқулов 1970 йилда туғилган.\nУ очиқ ошкора Ўзбекистон хукуматини танқид қилиб келган. Ўзбекистон харбий кучлари собиқ офицери Маматқулов 2004 йилда харбий аскарларнинг ожиз холатга келишига шахсан маъсул бўлган Бош қўмандон Ислом Каримовни махкамага берган.\nУ фирибгарлик қурбонларига кўмак бериб, уларни ҳуқуқларини ҳимоя қилиб келган.\n2012 йилнинг 29-августида сохта айбловлар билан хибсга олиниб, 2013 йилнинг 8-февраль куни адолатсиз суд хукми билан 10 йил муддатга озодликдан махрум қилинган. Уни қамоқда узлуксиз қийноққа тутганлар. Уни қамоқда узлуксиз қийноққа тутганлар.\n15. ҲУҚУҚ ҲИМОЯЧИСИ ФАХРИДДИН ТИЛЛАЕВ\nФаҳриддин Тиллаев 1971 йил 15-августда туғилган.\nУ 2005 йилдан буён “Мазлум” ҳуқуқ ҳимояси гуруҳи аъзосидир. Сурхандарё вилоятидаги меҳнат муҳожирлари ҳуқуқларини ҳимоя қилиш билан шуғулланиб келган.\nУ 2014 йилнинг 2-январь куни, сохта айбловлар билан хибсга олинган ва ЖКнинг 135-моддаси 3-қисми “г” банди билан Одам савдоси” жиноятида айбланган. Тошкент шаҳар Жиноят ишлари бўйича Шайхонтохур туман судининг 2014 йил 6-март кунги адолатсиз суд хукми билан 10 йил 8 ой муддатга озодликдан махрум қилинган. Уни узлуксиз қийноққа тутганлар.\n16. ҲУҚУҚ ҲИМОЯЧИСИ НУРАДДИН ЖУМАНИЁЗОВ\nНураддин Жуманиёзов, 1948 йил 8-октябрда туғилган.\nУ 2003 йилдан буён “Мазлум” ҳуқуқ ҳимояси гуруҳи аъзоси. У Сурхандарё вилоятидаги меҳнат муҳожирлари ҳуқуқларини ҳимоя қилиш билан шуғулланиб келган.\nУ 2014 йилнинг 2-январь куни, сохта айбловлар билан хибсга олинган ва ЖКнинг 135-моддаси 3-қисми “г” банди билан Одам савдоси” жиноятида айбланган. Тошкент шаҳар Жиноят ишлари бўйича Шайхонтохур туман судининг 2014 йил 6 март кунги адолатсиз суд хукми билан 9 йил муддатга озодликдан махрум қилинган. Уни узлуксиз қийноққа тутганлар.\n17. ЖУРНАЛИСТ БАРНО ХУДОЁРОВА\nЖурналист Барно Худоёрова 1967 йил 10 июнда туғилган.\nУ Наманган вилоят Норин тумани «Ҳуқуқ дунёси — Мир права» газетасининг муҳаррири.\nУ тумандаги тадбиркор Мавлуда Аҳмедовани газетага ёзган шикоят аризаси юзасидан журналистик текшируви ўтказиб, тайёрлаган танқидий мақоласини газетанинг 2015 йил 24-апрель кунги № 8 (59) сонида «Тадбиркор ҳуқуқлари нега паймол қилинди?» сарлавҳа остида чоп этганлиги учун 2015 йил 30 июнь куни Жиноят Кодексининг 165-моддаси 2-қисми “а, в” бандларидаги (Товламачилик) жиноятни содир этиб, ўзгалардан 200 АҚШ доллари ва 300 000 сўм олган дея сохта айбловлар билан хибсга олинган.\n«Тадбиркор ҳуқуқлари нега паймол қилинди?» танқидий мақолага раддия беришни, акс ҳолда бу масалада шуғулланган журналистларга жиноят иши қўзғатилишини ҳақида босим ўтказганлар. Журналист мақолага раддия беришни кескин рад қилганидан кейин Норин туман мутасадди рахбарлари мақолада кўрсатилган камчиликларни бартараф қилиш ўрнига газетада ҳақиқатни ёзгани учун унга нисбатан жиноят иши қўзғатиб, қамоққа олганлар.\n2015 йил 9-ноябрь кунги адолатсиз суд хукми билан 5 йил 4 ой муддатга озодликдан махрум қилинган.\nPowered by WordPress | Theme Designed by: nintendo 3ds | Thanks to nintendo 3ds xl card, this one and http://www.3dslinkerss.com/


Европа Иттифоқи Украинага визасиз режим таклиф қилди\nҚисқа муддатли сафарлар учун таклиф қилинаётган визасиз борди-келди режимидан биометрик паспорти борлар фойдаланиши мумкин.\nЕвропа Иттифоқининг ички ишлар бўйича идораси раҳбари Димитрис Аврамопулос чоршанба куни Украина фуқароларига Европа Иттифоқига кирадиган мамлакатларга муддати 90 кунгача бўлган сафарни визасиз амалга ошириш режими таклиф қилинаётгани тўғрисида баёнот берди.\nАврамопулосга кўра, шундай қилиб, Европа Иттифоқи бу соҳада Украина олдида ўз зиммасига олган мажбуриятни бажармоқда.\nВизасиз қатнов қачондан бошланиши ҳозирча ноаниқ, янги қоидалар Европарламент депутатлари тасдиғидан ўтиши лозим.\nЕвропа Иттифоқи таклифининг расмий матнини Украина раҳбариятига Иттифоқни кенгайтириш ва яхши қўшничилик сиёсати идораси Йоханнес Хан Киевда тақдим этиши хабар қилинди.


ТОМОРҚАЧИ ТАДБИРЛИ БЎЛСА, ДАРОМАД ҲАМ ОШАДИ\nOldingi maqola ЭККАН, АЛБАТТА ҲОСИЛИНИ ҲАМ ТЕРАДИ\nKeyingi maqola ҲАМ СУВНИ ТЕЖАШ, ҲАМ ҲОСИЛ УНУМДОРЛИГИНИ ОШИРИШ МУМКИН... МИ?\nБугун кафтдек ер ҳам киши учун катта имкониятлар манбаига айланиб бормоқда. Аслида ҳам шундай бўлиши керак. Кичикгина томорқасида ёки иссиқхонада маҳсулот етиштириб, мўл даромад олаётган, оиласи фаровонлигини таъминлаётган юртдошларимиз фаолияти бунга мисол.\nДеҳқонобод тумани Нодира маҳалласида яшовчи Фазлиддин Бозоров ёш бўлишига қарамай, бу ҳақиқатни англаб етди. У 12 сотих томорқа еридан унумли фойдаланиб, мўл даромад олаяпти.\n- Ҳар йили бир неча турдаги озиқ-овқат маҳсулотларини етиштирамиз, - дейди у. - Бу билан аввало оиламизнинг ушбу маҳсулотларга бўлган эҳтиёжи қопланади. Шу билан биргаликда, ўзимиздан ортганини бозорга чиқарамиз.\nТоморқачининг таъкидлашича, Президентимиз томонидан оилаларнинг тадбиркорлик кўникмасини оширишга, томорқа ерларидан самарали фойдаланишга қаратилаётган эътибор уни ҳам янги марралар сари илҳомлантирмоқда. Даромаднинг салмоғини ошириш мақсадида бу йил томорқасига ҳам ички бозорда, ҳам ташқи бозорда бирдек харидоргир бўлган аччиққалампир экинини экибди.\nБундан ташқари, ўтган йили томорқанинг 1,5 сотих майдонида қурилган иссиқхона ҳам айни вақтда оиланинг асосий даромад манбаларидан бирига айланган.\n- Бизнинг туманимизда иссиқхона хўжалиги ҳали у қадар оммалашгани йўқ, - дейди Фазлиддин Бозоров. - Шу боис ишни бошлашдан аввал бу қандай самара бериши мумкин, деган хавотир ҳам йўқ эмас эди. Бироқ иссиқхонада маҳсулот етиштириб, яхши даромад топаётган оилалар фаолияти билан танишиб, ишни бошладим. Таниш-билишлардан сўраб-суриштириб, серҳосил навли помидор кўчати ҳамда бодринг уруғини олиб келиб экдим. Натижа ёмон бўлмади. Хусусан, февраль ойида экилган 300 туп помидор кўчатидан 500 килограммдан ошиқ ҳосил кўтардик. 200 туп бодринг экини эса ҳали-ҳамон ҳосил бермоқда.\nДастлабки йил иссиқхонадан олинган даромад ёш томорқачини яна янги марралар сари илҳомлантирди. У энди банкдан кредит олиб, иссиқхонани янада кенгайтириш ниятида.\nҲа, бугун ҳаракат қилган, излаган киши, албатта имкон топаяпти. Ёшларимиз орасида ҳам томорқачилик ишларига бош бўлиб, ўзини ҳам яқинларини ҳам шу фойдали ишга жалб қилаётган, шунинг эвазига иш ўрнини яратаётганлар ҳеч кимдан кам бўлмаяпти.